Anak Nampak, Anak Buat. Lihat Ini Ia Akan Membuat Anda Fikir Bagaimana Sikap Anda Pada Matanya

‘Bapa kencing berdiri, anak kencing berlari.’

Menurut kami, video di bawah ini sangat berkait rapat dengan dua peribahasa di atas. Kehalusan dan ketelitian bahasa yang dimiliki oleh ‘orang-orang lama’, memang sangat istimewa. Sehingga hari ini peribahasa ini masih sinonim.

Video yang berdurasi selama seminit ini menggambarkan bagaimana, golongan dewasa selalu terlepas pandang dengan tindak tanduk sendiri yang biasa, menurut mereka, tetapi sebenarnya memberi impak yang besar dalam kehidupan generasi muda.

Generasi perlu dibentuk dengan akhlak dan adab yang mulia yang telah digariskan dalam al-Quran dan as-Sunnah. Kehidupan hari ini tidak boleh terpisah daripada dua rujukan sumber utama yang diwarisi lebih 1400 tahun dahulu.


Ulang Alik Dari Kedah Ke Pulau Pinang ‘Ambil Ilmu’ Tebar Roti Canai

Baru-baru ini tular di media sosial perkongsian video Tik Tok seorang remaja lelaki yang menceritakan perjalanannya belajar untuk menebar roti canai- yang hanya bermula dengan angan-angan yang kemudiannya bertukar menjadi realiti.

Bermula dengan hanya menebar kain dan bukannya adunan roti sebenar, beliau telah berjaya memenangi pertandingan menebar roti canai dan kini mampu untuk menebar roti canai dengan sendiri.

Walaupun nampak seperti mudah, namun mungkin ramai yang tidak tahu perjalanan yang terpaksa dilalui Muhammad Muiz Ruzaini dalam menjadi seorang penebar roti canai seperti yang dikongsikannya.

Bercakap kepada The Vocket, Muiz memberitahu sesuatu yang mungkin boleh menjadi inspirasi kepada sesiapa sahaja di luar sana dalam melakukan apa-apa yang dimahukan mereka.

Mungkin inilah peribahasa yang sesuai diberikan kepada anak muda dari Alor Setar Kedah ini.

Beliau yang kini berusia 17 tahun menceritakan kesanggupan beliau untuk berulang alik dari Kedah ke Pulau Pinang semata-mata untuk mempelajari kemahiran menebar roti canai.

Walaupun keluarganya mempunyai kedai roti canai milik mereka sendiri, namun Muhamad Muiz memberitahu beliau telah membuat keputusan untuk ‘mengambil peluang’ dan menuntut ilmu dengan seorang guru di Pulau Pinang.

Kenapa ‘mengambil peluang’? Ini kerana Muhammad Muiz difahamkan masih bersekolah di Sekolah Menengah Teknik Alor Setar dan hanya menggunakan masa cuti di hujung minggu untuk mempelajari teknik menebar roti canai ini.

“Saya tak pegi kerap, cuma pergi ambil ilmu dalam dua hari, selepas itu balik sekolah.

“Contoh saya balik dari asrama hari Khamis, kemudian saya akan ke Stesen KTM Alor Setar ambil train, selepas itu naik ke Butterworth dan ambil bas ke Penaga,tidur sana.

“Kemudian Sabtu saya ambil train ke Alor Setar dan ambil Grab ke sekolah,” kongsinya.

Mendengar penjelasannya pun sudah dapat membuatkan pembaca membayangkan perjalanan yang terpaksa dilaluinya.

Buat yang bertanya mengapa dia sanggup untuk berulang alik ke Pulau Pinang dari Kedah, Muiz mempunyai jawapannya yang tersendiri.

Walaupun keluarganya mempunyai kedai roti canai sendiri, beliau menjelaskan masih berkemahuan untuk mempelajari kemahiran berkenaan daripada orang lain.

“Mula-mula dulu saya belajar sendiri, lepas video tular baru saya cari orang ajar.

“(Sebab) saya takut orang ramai datang kedai (milik keluarga) jadi saya buat keputusan untuk cari orang yang ajar,” jelasnya.

Hasratnya untuk keluar menimba ilmu bersama individu lain itu juga menerima sokongan penuh daripada keluarganya.

Malah individu yang mengajarnya dan mempunyai kedai roti canai di Pulau Pinang itu juga menurutnya dicarikan oleh bapanya sendiri.

Bercerita mengenai video Tik Tok beliau yang tular sebelum ini, Muiz juga sempat menceritakan pengalamannya menyertai pengalamannya memenangi pertandingan membuat roti canai seperti yang dikongsikannya dalam video berkenaan.

Pertandingan itu menurut beliau diadakan di persekitaran Menara Alor Star dan beliau telah mengejutkan ramai apabila meraih tempat pertama dalam pertandingan berkenaan.

“Saya join pada bulan 11 di Menara Alor Setar, saya peserta termuda dan saya johan,” kongsinya.

Tambah membanggakan, pencapaian itu hadir hanya beberapa bulan selepas beliau mula belajar menebar roti canai seperti yang dikongsikan dalam video tular sebelum ini.

Justeru itu, Muiz ketika mengakhiri perbualannya bersama kami sempat meninggalkan pesanan buat mereka yang masih mencuba untuk mengejar cita-cita mereka dalam kehidupan.

“Jangan pernah putus semangat, kalau minat tu buat saja jangan malu.

“Biar apa orang nak kata dan akhir sekali solat jangan tinggai,” pesan beliau.

Anda boleh menonton kembali perkongsian Tik Tok Muhammad Muiz yang tular sebelum ini melalui pautan di bawah.

Jangan pernah merasa gagal sebelum berjuang💪🏻🎈 #roticanaiterbang #roticanai #foryoupage #fypシ #fyp #flyingbread

♬ original sound – Zaza.azis – Zul & Zaza

Baca juga kisah pemuda ini yang berjaya membuka kedai kopi selepas hanya bermula daripada dapur rumahnya, juga dari Alor Setar melalui pautan di bawah.

Bermula Dengan Kedai Kopi Di Rumah, Pemuda Berusia 21 Tahun Ini Berjaya Buka Kafe Sendiri

Pelajar Ini Jana Pendapatan RM100,000 Sebulan Hanya Jual Perabot Terpakai Di Kedah

20 Pengajaran Yang Saya Belajar Selepas Usahakan Bisnes Kedai Makan RM2


Beras Jati Sambut Ulang Tahun Ke-30, Cipta Rekod Hasilkan 3 Tan Beras Untuk Disumbangkan

Jenama beras terkemuka Jati, baru-baru ni menyambut ulang tahun ke-30 mereka. Haa.. Siapa tak tahu beras Jati kan? Jenama beras ni dah sinonim sangat dengan kita orang Malaysia yang wajib makan nasi hari-hari.

Bagi meraikan ulang tahun ke-30 ni, Jati telah mengadakan majlis sambutan ulang tahun di Lot 10, Kuala Lumpur. Ada macam-macam aktiviti dengan 303 set hadiah disediakan. Fuh meriah!

Paling manis sekali bersempena sambutan ulang tahun tersebut, Jati telah melakar sejarah apabila berjaya menempa nama di dalam Malaysia Book of Records dengan menghasilkan guni beras terberat di Malaysia seberat 3 tan sekali gus mengatasi rekod terdahulu iaitu 1.501 tan.

Keseluruhan daripada 3 tan guni beras itu bakal disumbangkan kepada golongan yang memerlukan seperti rumah kebajikan anak yatim dan pusat penjagaan warga emas.

Pengurus Besar Serba Wangi Sdn Bhd, Encik Chua Keng Jin menyifatkan kejayaan yang dikecapi Jati ni adalah hasil sokongan para pelanggan yang berada diseluruh negara. Tambahnya lagi, beliau dan seluruh kakitangan sangat berbangga untuk menerima penghormatan dan pengiktirafan yang dianugerahkan buat Jati.

Bukan sikit-sikit hadiah disediakan tapi ada 303 set menanti pemenang bertuah! Macam mana nak menang? Mudah je geng, anda hanya perlu bergambar bersama paparan arca hidangan Jati di hadapan Lot 10.

Kemudian muat naik gambar tersebut ke laman Facebook dan Instagram anda dan tag #jati30tahun #peraduanjati30 #tangkapdanmenang #jatimalaysia.

Pemenang bertuah bakal diumumkan melalui laman Facebook serta Instagram Jati Malaysia pada 6 Jun 2023.

Antara hadiah yang menanti anda adalah Thermos 003040, Thermos KLN1600XSBK, Thermos ML203081 dan kredit Touch ‘n Go Bernilai RM10 lagi!

Jom ramai-ramai ke Lot 10 sebab anda boleh rasai sendiri pengalaman stesen yang mengetengahkan pelbagai produk Jati.
Jangan lupa untuk bawa anak-anak sekali kerana ada pertunjukan badut pada 16, 20 dan 21 Mei! Mesti si anak-anak anda gembira habislah dapat tengok pertunjukan badut, silap-silap yang dewasa pun sama teruja juga.

Selain itu, anda juga boleh nikmati penjimatan hebat melalui promosi Jati Pusa Finest Basmathi 1121 yang dijual pada harga RM3 untuk 1 pek 300 gram! Jimat gila!

Ataupun anda juga boleh dapatkan 1 pek Jati Pusa Finest Basmathi 1121 300gm pada harga RM1 sahaja dengan setiap pembelian produk Jati bernilai RM10 dan keatas dalam satu resit.

Sementara untuk pembelian RM50 keatas pula layak untuk mendapat 2 pek Jati Pusa Finest Basmathi 1121 300gm secara percuma. Fuhh.. Rugilah kalau anda tak manfaatkan peluang ni untuk borong produk Jati geng sebab tengah promo habis-habisan ni!

Jadi suka untuk kami ingatkan sekali lagi, jangan lupa untuk beramai-ramai ke Lot 10 pada 16-29 Mei bagi menikmati pelbagai promosi produk Jati dan sertai acara menarik yang dijalankan secara indoor juga outdoor.

P/s: Aktiviti untuk indoor hanya akan berlangsung sehingga 22 sahaja, sementara aktiviti outdoor seperti paparan arca hidangan Jati, tangkap & menang dan sebagainya bakal berakhir pada 29 Mei.

Untuk sebarang maklumat lanjut mengenai promosi terkini produk Jati, anda boleh layari Facebook serta Instagram Jati Malaysia.


Ular Sawa Batik Seberat 220KG Jadi Haiwan Peliharaan Lelaki Dari Pulau Pinang Ini

Hobi atau minat setiap orang sememangnya tidak dapat dinafikan berbeza-beza daripada setiap individu lain.

Jika sebelum ini kita pernah melihat ada yang sanggup membelanjakan wang ringgit untuk membeli sesuatu barang yang diminati, ada juga individu yang menjadikan aktiviti membela haiwan peliharan sebagai salah satu hobi mereka.

Namun begitu, berbeza dengan orang kebanyakan yang mungkin membela ikan perhiasan atau pun kucing, lelaki dari Pulau Pinang ini pula menjadikan ular sebagai haiwan peliharaannya.

Menerusi satu laporan yang terbit di Bernama baru-baru ini, lelaki berkenaan Mohd Redzuan difahamkan mempunyai seekor ular sawa batik daripada keluarga Malayopython reticulatus atau reculated python’.

Mempunyai berat sehingga 220 kilogram dan sepanjang tujuh meter, Mohd Redzuan menjelaskan reptilia itu mula dipeliharanya sejak kira-kira 16 tahun yang lalu.

Ular sawa batik yang diberi nama gelaran Cik Kiah itu menurut beliau ditemuinya selepas reptilia berkenaan melintas jalan ketika beliau sedang dalam perjalanan ke Teluk Bahang.

Cik Kiah bagaimanapun menurut laporan berkenaan bukanlah satu-satunya ular peliharaan dimana dia turut mempunyai lima ekor lagi ular sawa batik dalam jagaannya.

Buat anda yang tertanya-tanya dimana beliau menyimpan haiwan peliharaannya ini, Mohd Redzuan mempunyai rumah yang disewa khas untuk menempatkan ular-ular miliknya.

Jika ada dalam kalangan pembaca yang mula berfikir untuk membela ular sawa batik ini, anda terlebih dahulu perlu memikirkan kos yang perlu ditanggung dan juga mendapatkan lesen daripada Jabatan Perlindungan Hidupan Liar dan Taman Negara (Perhilitan).

Untuk gambaran, Cik Kiah sahaja memerlukan makanan berupa 20 hingga 25 ekor ayam untuk tempoh sebulan.

Baca juga perkongsian kami mengenai lelaki ini yang merupakan pengumpul tegar barangan Milo melalui pautan di bawah.

Digelar Sebagai ‘Miloman’, Lelaki Ini Merupakan Pengumpul Barangan Keluaran Milo Seawal 1950

‘Hobinya Mengusik Wanita Seksi’ – Cara Cari Jodoh Zaman Dahulu Buat Netizen Terhibur

Jadikan Belajar Sebagai Hobi, Lelaki Ini Berjaya Raih 32 Ijazah Dalam Masa 21 Tahun


Ulasan Penuh Vocket Mengenai Samsung Galaxy S8 Yang Baru Sahaja Dilancarkan

Setelah beberapa bulan dihidangkan dengan pelbagai ura-ura akhirnya Samsung Galaxy S8 dan S8 Plus telah berjaya dilancarkan. Buat anda yang sering mengikuti ura-ura Samsung Galaxy S8, selamat untuk saya katakan hampir kesemua ura-ura yang dikeluarkan adalah benar. Terima kasih @evleaks.

Samsung pada kali ini lebih berhati-hati untuk mengumumkan smartphone terbaru selepas insiden yang berlaku. Samsung Galaxy S8 yang pada awalnya dijaduakan dilancarkan pada bulan Februari terpaksa ditangguhkan bagi membolehkan Samsung menguji smartphone keluarannya sepenuhnya sebelum dilepaskan kepada umum.

Samsung Galaxy S8 dilihat sebagai percaturan terbaik Samsung setakat ini bagi menandingi beberapa flagship smartphone keluaran jenama lain. Mampukah Samsung Galaxy S8 mengulangi kejayaan model sebelumnya? Berikut merupakan ulasan Vocket mengenai Samsung Galaxy S8 yang baru sahaja dilancarkan.

Kami mulakan perbincangan melalui rekabentuk terlebih dahulu memandangkan elemen ini yang berjaya mencuri perhatian orang ramai. Menggunakan tagline ‘Unbox Your Phone’ Samsung Galaxy S8 pada kali ini lebih memfokuskan kepada penggunaan bezel yang minimum.

Bukan sahaja bezel yang dikorbankan, malah kehadiran Samsung Galaxy S8 ini juga merupakan smartphone pertama daripada siri Samsung Galaxy yang tidak menyertakan home button secara fizikal. Secara teorinya, home button sebenarnya masih ada namun digantikan dengan butang atas skrin yang mana Samsung namakan sebagai ‘Invisible Home Button’.

Logo ‘SAMSUNG’ yang sering tertera pada bahagian hadapan smartphone keluaran mereka tidak lagi disertakan membuatkan smartphone Samsung Galaxy S8 ini kelihatan sangat ‘clean’. Dalam erti kata lain, bahagian hadapan smartphone ini cuma dihiasi dengan skrin AMOLED yang memenuhi hampir sepenuh ruangan hadapan Samsung Galaxy S8.

Penggunaan material metal pada bahagian belakang sekaligus berjaya membuatkan Samsung Galaxy S8 kelihatan premium secara keseluruhaan.

Berbincang mengenai skrin, dua model yang dilancarkan iaitu Samsung Galaxy S8 dan Samsung Galaxy S8 masing-masing dikeluarkan dengan rekabentuk yang sama dengan penyertaan skrin 5.8-inci dan 6.2-inci.

Melihat daripada saiz skrin yang diumumkan pastinya anda membayangkan bagaimana agaknya saiz smartphone ini apabila dibandingkan dengan beberapa smartphone lain. Berikut merupakan perbandingan saiz yang dibuat.

Dalam pada itu dengan penggunaan teknologi yang disebutkan Samsung sebagai ‘Infinity Display’ berjaya membolehkan Samsung untuk menyertakan skrin yang lebih besar dengan mengurangkan penggunaan bezel.

Samsung turut menyertakan teknologi HDR display dimana Samsung mengesahkan teknologi ini membolehkan anda menonton Netflix atau Amazon Prime dengan lebih fun. Tidak hanya kerana saiz skrin yang lebar semata-mata malah skrin yang lebih vibrant dan detail antara yang anda boleh jangkakan melalui model terbaru Samsung ini.

Seperti juga model sebelumnya, kedua-dua model Samsung Galaxy S8 disertakan dengan paparan yang lengkung di bahagian tepi sepertimana Samsung Galaxy S7 Edge. Selain daripada kelihatan ‘futuristik’, pengguna juga berpeluang mengakses beberapa aplikasi dengan hanya swipe ditepi smartphone sahaja. Cool!

Dari segi spesifikasi, boleh dikatakan segala ura-ura yang diumumkan sebelum ini benar-benar belaka. RAM 4 GB dan ruangan storan 64 GB dipilih Samsung untuk kedua-dua model. Agak mengejutkan daripada Samsung apabila tidak menyertakan RAM 6 GB memandangkan majoriti smartphone keluaran 2017 menyertakan jumlah kapasiti RAM yang sama.

Processor yang digunakan Samsung pada kali ini adalah Snapdragon 835 dan Exynos 8895. Kedua-duanya merupakan processor yang baru dan antara processor terbaik anda boleh dapatkan ketika ini pada smartphone Android.

Beberapa fungsi lain seperti fungsi kalis air IP68, penggunaan USB Type-C, Bluetooth 5.0 antara yang disertakan.

Oh ya, headphone jack masih tersedia pada Samsung Galaxy S8.

Samsung pada kali ini turut menekankan mengenai isu bateri. Bukan sahaja berdasarkan kapasiti, malah lebih membincangkan kepada ‘8-Point Battery Check’ dimana Samsung mengesahkan Samsung Galaxy S8 telah diuji melalui ujian makmal dan disahkan selamat untuk digunakan.

Samsung Galaxy S8 dilengkapi dengan bateri 3000 mAh manakala Samsung Galaxy S8 Plus yang hadir dengan saiz yang lebih besar menggunakan bateri 3500 mAh. Dikhabarkan Samsung pada kali ini memihak untuk tidak menyertakan kapasiti bateri yang lebih besar bagi mengelakkan smartphone keluaran mereka mudah panas dan terbakar.

Fingerprint scanner Samsung yang selalunya berada di bahagian hadapan smartphone kini telah diubah ke bahagian tepi kamera. Mungkin bukan posisi yang terbaik memandangkan Samsung Galaxy S8 dilihat agak sekaligus menyukarkan pengguna unlock smartphone mereka.

Dalam pada itu, Samsung pada kali ini turut menyertakan 2 lagi sistem sekuriti iaitu menggunakan iris scanner dan juga face recognition. Pengguna bukan sahaja boleh unlock smartphone menggunakan mata, malah dengan pengesanan wajah.

Penyertaan sistem sekuriti terbaru ini yang pada mulanya dilihat sebagai gimik ternyata tidak apabila sistem scanning yang tersedia ini sangat pantas untuk mengesan wajah pemilik berdasarkan review awal. Sekali lagi ‘innovation’ Samsung berjaya.

Disaat hampir kesemua pengeluar smartphone diluar sana berlumba-lumba mengeluarkan smartphone dengan teknologi dual-lens, Samsung nampaknya masih mengekalkan dengan tradisi single lens kamera 12-megapixel kamera beserta OIS.

Buat anda yang menantikan upgrade besar-besaran daripada Samsung dari segi kamera anda mungkin kecewa memandangkan Samsung Galaxy S8 masih menggunakan sensor kamera yang sama seperti Samsung Galaxy S7. Walaubagaimanapun, Samsung menjanjikan gambar yang diambil masih mantap meskipun ketika low-light melalui kemaskini software terbaru.

Dari segi kamera hadapan, Samsung pada kali ini telah menyertakan kamera 8-megapixel beserta autofocus. Buat anda yang rajin selfie, Samsung Galaxy S8 mungkin smartphone yang boleh pertimbangkan memandangkan saiz skrin yang besar serta imej yang diambil bakal bebas dari kelihatan gegar atau out of focus.

Setakat ini masih belum terdapat sample gambar daripada Samsung Galaxy S8. Meskipun begitu, melihat daripada gambar model sebelumnya yang dipilih sebagai ‘best smartphone camera of the year 2016′, ditambah pula dengan kemaskini terbaru, kami yakin smartphone terbaru Samsung ini mampu memberi saingan hebat buat jenama-jenama yang lain.

Harga bagi Samsung Galaxy S8 adalah $720 (~RM3182.76) manakala Samsung Galaxy S8 Plus bakal dijual dengan harga $840 (~RM3713.22). Kemungkinan kita akan melihat harga yang sedikit berbeza apabila Samsung Malaysia mengumumkan harga rasmi buat pasaran Malaysia.

Pra tempahan buat Samsung Galaxy S8 dan S8 Plus bakal dibuka pada 11 April 2017 ini dengan penawaran beberapa aksesori lain secara percuma.

Iniasiatif Samsung untuk menghasilkan smartphone yang lebih premium dari sebelumnya tampak berjaya pada kali ini. Skrin yang memanjang tanpa bezel pastinya menjadi selling point terbesar buat Samsung Galaxy S8.

Dalam pada itu, ianya bukanlah upgrade besar-besaran daripada model sebelumnya dari segi spesifikasi. Anda masih menerima kamera yang sama, jumlah kapasiti RAM yang sama dan peningkatan prestasi processor sebanyak 10% sahaja.

Memandangkan ini merupakan flagship terbaru daripada Samsung, kami yakin spesifikasi bukanlah penghalang terbesar untuk Samsung Galaxy S8 beraksi dengan baik dan dijangka bakal memberi saingan secara kompetitif buat beberapa jenama besar yang lain.


Clever Girl Malaysia Perlu Penambahbaikan Lebih Drastik, Ulas Seorang Penyelidik

Clever Girl Malaysia, clever ke?

Semalam, ramai rakan saya mengkritik dan mengulas mengenai rancangan Clever Girl. Ada berbagai reaksi yang saya lihat, seperti mengatakan soalan ditanyakan adalah susah, tetapi kebanyakan rakan saya mengkritik soalan tersebut adalah tahap KBAT (Kemahiran Berfikir Aras Tinggi) untuk murid sekolah rendah sahaja.

Ketika mendengar tajuk Clever Girl saya tertanya-tanya, kenapa perlu cari clever girl? Yang kita perlu cari dan dijadikan contoh adalah Intelligent Girl. Kerana clever sering dikaitkan dengan seseorang yang lebih kepada self-interest atau lebih kepada diri sendiri dan bukannya secara meluas. Manakala intelligent pula lebih kepada meluas dan lebih kepada persekitaran.

Contoh yang mudah, budak yang dapat A dalam peperiksaan adalah clever. Murid yang clever cuma cepat belajar sesuatu ilmu dan menggunakan ilmu itu kembali dan tidak untuk berfikir luar dari ilmu tersebut. Tetapi murid yang intelligent mampu menggunakan ilmu yang diperolehi untuk berfikir dan mengaitkan dengan ilmu yang lain. Serta, dia mampu mengkritik semula ilmu tersebut dengan membawa bukti yang kukuh.

Contoh yang lain adalah, pelajar yang clever mampu belajar untuk buat tangga dengan cepat dan boleh membina tangga yang lain dalam masa yang cepat dan singkat. Tetapi pelajar yang intelligent mampu untuk belajar buat tangga dengan cepat dan menginovasinya menjadi tangga bergerak. Malah pelajar yang intelligent itu juga mencipta lif yang mampu menggantikan tangga bergerak untuk ke tingkat yang lebih tinggi.

Terlebih dahulu, saya suka untuk mengupas apakah yang dimaksudkan dengan clever dan intelligent? Mengikut kamus Cambridge, clever bermaksud individu yang mempunyai kebolehan untuk belajar dan memahami sesuatu dengan cepat dan senang. Manakala maksud intelligent adalah individu yang mempunyai kebolehan untuk belajar, memahami, dan mempunyai penghakiman atau mempunyai pendapat yang berdasarkan sebab dan logik mengenainya.

Untuk penulisan yang seterusnya, saya akan menterjemahkan clever sebagai bijak dan intelligent sebagai pintar.

Mengikut Carl Sagan (ahli astronomi, kosmologi, astrofizik, astrobiologi , penulis, science popularizer, dan science communicator) , kepintaran terbahagi kepada beberapa bahagian iaitu kepintaran fizikal (yang dimiliki oleh ahli sukan), kepintaran interpersonal (kebolehan untuk membangunkan rangkaian hubungan), kepintaran intrapersonal (kebolehan untuk melaraskan emosi dan komunikasi dengan yang lain atau sering dikaitkan sebagai EQ), dan kepintaran analisis (yang dikenali sebagai IQ).

Saya faham yang rancangan ini adalah untuk memperkasakan wanita dan mahu mengangkat ikon wanita yang bijak untuk dijadikan contoh kepada wanita yang lain. Namun perlu diingat yang ikon tersebut akan menjadi contoh kepada setiap lapisan masyarakat yang datangnya daripada pelbagai latar belakang dan budaya yang berbeza. Jadi dengan mengetengahkan ikon yang bijak adalah tidak sesuai kerana daya penghakiman dan pendapat untuk setiap isu yang berbeza memerlukan kepintaran dan bukannya kebijaksanaan.

Malah soalan yang ditanyakan lebih kepada fakta yang tidak membantu dalam menguji kritis dan skil menganalisis.

Episod pertama rancangan Clever Girl mempunyai dua pusingan, pusingan pertama mempunyai 10 soalan yang terbahagi kepada sejarah, geografi, muzik, tokoh, pengetahuan am, skil menganalisis, dan bahasa. Pusingan kedua pula mempunyai 10 soalan dan dikatakan disediakan oleh Mensa Malaysia – The High IQ Society. Ianya terbahagi kepada matematik, tokoh, filem, dan skil menganalisis imej dan pola. Soalan bonus untuk penentuan peserta kedua terakhir pula berkisar tentang budaya dan penentuan peserta kedua teratas adalah mengenai filem.

Soalan untuk kedua yang tertinggi pula iaitu pertanyaan mengenai siapa model di dalam gambar dan soalan pengetahuan am yang berkisar mengenai jumlah bytes dalam 1KB.

a. Contoh seperti soalan mengenai tahun konfrontasi antara Malaysia-Indonesia

Soalan pengetahun am ini adalah berkisar mengenai sejarah dan soalan tersebut cuma bertanya tahun berapakah? Tujuan mempelajari sejarah bukanlah untuk memperingati tarikh dan peristiwa semata-mata. Tetapi lebih kepada iktibar dan hikmah yang terdapat dalam sejarah tersebut. Konfrontasi tersebut adalah disebabkan penentangan Indonesia terhadap cadangan pembentukan Malaysia yang bergabung dengan semenanjung Tanah Melayu, Sabah, Sarawak, dan Singapura. Soekarno mengatakan yang penggabungan tersebut akan menyebabkan Sabah, Sarawak di Semenanjung Borneo akan menjadi blok British.

Terdapat juga analisa daripada sejarahwan yang mengatakan permusuhan terhadap Malaysia adalah untuk menyatukan Indonesia. Seperti apa yang terjadi hari ini di mana Mahathir, Muhyidin, Lim Kit Siang, Wan Azizah, dan parti politik yang lain selama ini bermusuhan bersatu menentang musuh yang sama. Selain itu kita boleh melihat yang Jepun dan Russia pernah bekerjasama antara satu sama lain hanya kerana mempunyai musuh yang sama, sedangkan mereka pernah berperang sewaktu perang dunia.

Soalan sejarah sepatutnya soalan yang lebih kepada iktibar atau hikmah yang kita boleh dapati dengan kaitannya terhadap peristiwa terkini.

b. Seterusnya soalan berkenaan siapakah Miss Malaysia…

…Siapakah artis yang mempunyai tajuk album Red, watak Cicak Man, pelakon suara latar karakter naga dalam filem The Hobbit, berapakah rumah yang terdapat dalam Hogwart adalah soalan sampah dan tidak relevan sama sekali. Saya kecewa dengan soalan tersebut yang tidak signifikasi untuk menguji tahap IQ seseorang.

Contohnya, mereka boleh bertanyakan soalan mengenai lirik lagu ulek mayang dan ceritakan apakah sebenarnya lirik lagu epik tersebut mahu sampaikan? Ulek Mayang sebenarnya adalah epik percintaan antara dua darjat ketika zaman dahulu. Golongan bangsawan seringkali dikaitkan dengan orang dari kayangan atau bunian yang cantik-cantik dan tampan. Sudah tentu percintaan antara nelayan yang patik dengan puteri bunian yang cantik akan mendapat tentangan yang hebat. Dan ianya boleh dikupas mengenai sosiologi zaman dahulu dan sekarang ini.

Selain itu, mereka boleh mengupas setiap bait dan cerita daripada lagu O’Fortuna yang berasal daripada Medievel Latin Goloardic pada kurun ke 13 dan kenapa ianya kekal sehingga hari ini?

Untuk soalan mengenai artis dan atau ikon, mereka sepatutnya bertanya soalan ikon yang mengubah dunia dan apa sumbangan mereka dalam mengubah dunia. Seperti Martin Luther King dan ucapan epik “I have a dream” pada tahun 28 ogos 1963 yang menyeru untuk menghentikan rasis antara kulit putih dan kulit hitam. Malah ia menjadi semakin epik apabila President kulit hitam pertama Amerika Syarikat berucap pada tarikh yang sama tetapi selepas 50 tahun kemudian (28 Ogos 2013) dan membuat ucapan “I fulfil the dream”.

c. Soalan skil menganalisis juga amat mengecewakan kerana ianya lebih kepada KBAT sekolah rendah dan menengah.

Seperti soalan masa terakhir untuk siri berikut (diberi urutan masa dan ramalkan masa yang seterusnya) adalah soalan pola matematik bertaraf budak darjah 3. Lengkapkan corak dan padankan imej apabila dilipat di dalam rancangan tersebut adalah soalan awalan dan pembukaan untuk ujian IQ. Malah, soalan mengenai segi tiga dan pentagon adalah soalan bertaraf PT3. Soalan yang diajukan tersebut tidak signifikan untuk soalan IQ peringkat pertengahan atau tinggi.

Terdapat beberapa soalan yang saya akui adalah bagus sebenarnya kerana ia menguji tahap seberapa pantas menyerap maklumat, menganalisis situasi dan masalah, serta menyelesaikan masalah. Namun soalan tersebut cuma ada satu sahaja iaitu perkataan yang mempunyai kaitan antara satu sama lain seperti meja-kayu-jati, kemeja-kain-kapas yang memerlukan kita menggunakan Gambar Rajah Venn untuk memberikan jawapan yang logik.

Dan soalan yang kedua yang releven adalah soalan pola yang tahap sederhana iaitu FAM, GAN, HAO, IAP, yang memerlukan skil analisis yang sederhana dan menyelesaikan masalah dengan pantas dan cepat.

Saya sebenarnya tiada jawapan untuk ini kerana saya baru sahaja melihat mereka tidak sampai sejam dan mereka hanya menjawab beberapa soalan yang saya kira sebenanya tidak munasabah untuk menentukan seseorang itu bijak atau pintar. Iya, ada antara mereka yang tersilap jawab soalan mengenai jumlah warna di jalur gemilang.

Tetapi terdapat banyak faktor yang mungkin menyebabkan dia tersilap menjawab kerana mereka pertama kali berada di atas pentas dan kemungkinan besar gemuruh melanda jiwa. Saya pernah di atas pentas di hadapan ramai orang kerana diminta untuk memberi ceramah atau ucapan mengenai sains kepada pelajar sekolah rendah.

Tetapi terus terang saya katakan itu adalah penyampaian yang teruk. Saya seperti mengomel, mengarut, dan tidak tahu apa yang ingin dikatakan walaupun sebenarnya saya sudah berlatih selama dua hari. Saya sangat gemuruh, gugup, dan kadang kala panik.

Tangan saya menggeletar apabila semua mata memerhatikan saya. Saya sendiri tidak tahu apa yang sebenarnya saya katakan dan mahu sampaikan. Gemuruh, gugup, atau panik memang boleh menyebabkan segala fakta hilang difikiran dan membantutkan pemikiran.

Tetapi akhirnya saya dapat menebus kembali apabila membentangkan seminar di UNIKL berkenaan fizik kuantum kepada orang awam yang bukan berlatarkan sains.

Saya nampak beberapa peserta yang mempunyai kekuatan dalam sejarah, dan saya nampak peserta yang kononnya mewakili Negeri Sembilan mempunyai skil menganalisis yang cepat kerana lebih menjawab soalan yang berunsurkan analisis dengan pantas. Ada pula yang kekuatannya adalah soalan filem atau isu semasa yang tidak signifikasi untuk mementukan tahap kebijaksanaan atau kepintaran.
Jadi, setiap peserta mempunyai kekuatan masing-masing dan tidak adil sekiranya kita mengadakan ujian memanjat untuk gajah dan ujian menyelam untuk arnab.

Jadi, ujian jenis apa yang sesuai untuk menguji tahap kepintaran? Yang ini saya akan ulas di bahagian penutup.

Apa yang menjadikan peserta itu wakil sesebuah negeri? Adakah saringan kampung telah dilakukan untuk ke peringkat daerah? Adakah pemenang setiap daerah berentap untuk untuk ke peringkat negeri?

Jika kita menganalisis pertandingan yang mewakili negeri seperti bola sepak, catur, dan kuiz. Banyak saringan bagi setiap peringkat akan dilakukan. Pencari bakat akan turun setiap daerah untuk mencari calon yang susuai mewakili mereka seperti pertandingan peringkat kampung, dan seterusnya ke daerah akan dilakukan. Mereka perlu memastikan tiada siapa yang lebih hebat di dalam negeri itu daripada orang yang mewakili negeri masing-masing.

Apa yang saya ketahui, ujibakat Clever Girl cuma dilakukan di enam negeri sahaja dan tertumpu kepada wilayah timur semenanjung, barat semenanjung, selatan semenanjung, Sabah dan Sarawak sahaja iaitu di Kuala Terengganu, Kota Kinabalu, Kuching, Johor Bahru, Seberang Jaya Pulau Pinang, dan Bandar Utama, Selangor.

Selain itu, ujibakat juga diperluaskan di Instagram dan berdurasi 15 saat sahaja. 15 saat ini bagi saya cuma kosmetik dan tidak mampu untuk menzahirkan tahap kebijaksanaan mahupun kepintaran seseorang.

Jadi ujibakat yang diadakan tesebut bagi saya tidak layak untuk dikatakan mewakili negeri. Malah ianya akan menyebabkan wanita daripada negeri masing-masing akan tersinggung apabila yang dikatakan mewakili mereka tidak menunjukkan sifat yang bijak mahupun pintar. Malah, saya rasa di makmal dan jabatan saya ini ada banyak wanita daripada pelbagai negeri yang pintar dan bijak sedang melakukan eksperimen sains yang bertaraf dunia.

Saya sebenarnya memuji tujuan dan konsep yang ingin diketengahkan, tetapi terdapat banyak elemen yang sangat lemah serta rapuh dan memerlukan penambahbaikan yang drastik. Soalan atau tugasan yang diberikan seharusnya mempunyai tiga elemen utama. Iaitu menguji kepantasan dan seberapa baik mereka menyerap maklumat, skil menganalisis yang baik (seperti pemikiran kritis, logik, sebab musabab, dan lain-lain), dan yang terakhir adalah kepandaian dalam menyelesaikan masalah.

Itu adalah tiga kunci utama dalam menentukan tahap kepintaran seseorang. Kerana itu soalan untuk menguji IQ sebenarnya tidak memerlukan pengetahuan matematik atau bahasa. Tetapi lebih kepada daya kognitif seperti memori, perhatian, kelajuan, dan lain-lain yang digunakan untuk berfikir, sebab, dan menyelesaikan masalah.

Konsep soalan yang bersesuaian adalah dengan memberi maklumat ringkas dan masalah. Tugas mereka adalah untuk menyelesaikan masalah tersebut berdasarkan maklumat yang ada atau memikirkan cara yang luar kotak. Di situ kita akan dapat melihat bagaimana bagusnya mereka menyerap maklumat, menganalisis, dan menyelesaikan masalah.

Jadi, bagilah isu apa sekalipun seperti sosiologi, ekonomi, sains, agama, ideologi, dan sebagainya tidak akan menjadi masalah baginya. Malah saya juga sarankan mereka mempunyai juri daripada ahli akademik yang pakar dalam bidang tersebut.

Sebagai contoh, minggu ini mereka membincangkan isu ekonomi. Maka mereka perlu mempelajari free market, game theory, demand and supply, impossible trinity, dan berbagai lagi dalam masa yang singkat. Dengan maklumat yang dipelajari mereka menganalisis dan cuba menyelesaikan masalah yang diberi untuk diselesaikan. Juri yang menghakimi perlulah daripada profesor, pensyarah universiti, serta ahli korporat yang berkaliber dalam bidang ekonomi.

Jika tidak, rancangan “Di Mana Joe Jambul” lebih mampu melahirkan ikon yang lebih bijak dan pintar berbanding Clever Girl.

TONTON: Lihat Gadis Ini Bercakap 21 Jenis Loghat English Dari Seluruh Dunia


Deadpool: Menyeronokkan Dan Banyak Perkataan ‘F’

Pertama sekali, saya ingin mengucapkan terima kasih kepada Lembaga Penapisan Filem (LPF) kerana tidak meng-censored kesemua ‘F’ word di dalam filem ini. Jika ‘F’ word tetap ditapis, maka hilanglah ‘keindahan’ filem ini dan apa gunanya rating 18 tahun ke atas jika perkataan ‘F’ yang digunakan untuk ‘mewarnai’ filem ini tidak lepas untuk tontonan pawagam.

Di Amerika, filem ini dikelaskan sebagai Rated R, di mana remaja atau kanak- kanak di bawah 17 tahun perlu di bawah bimbingan orang yang lebih tua untuk menonton filem ini. Ianya sesuai untuk tontonan semua sebenarnya jika segala ‘F’ word dan pembunuhan kejam oleh Deadpool dikurangkan. Tetapi ia tidak akan berlaku untuk filem ini. Filem ini dibuat 100% seperti wataknya di dalam komik; lawak, gila-gila dan langsung tidak serius. Itulah Deadpool.

Jika anda perasan, Deadpool pernah muncul dahulu di dalam filem X-Men Origins: Wolverine tetapi peranannya amat sedikit dan tidak menunjukkan sisi Deadpool yang sebenar. Klip Youtube di bawah boleh mengingatkan anda kepada watak Deadpool dalam filem X-Men Origins: Wolverine yang dibintangi oleh Hugh Jackman sebagai Wolverine. Tetapi perlu diingat, Deadpool yang dulu bukanlah Deadpool yang sekarang. Tiada kaitan antara Deadpool dalam filem Wolverine dengan Deadpool serba baru ini.

Okay, kembali kepada filem ini. Bermula dari opening kredit hingga tamat, cerita ini memang kelakar dan gila- gila. Marvel juga berani ‘main angin’ dengan rival mereka, DC Comics apabila mereka menyelitkan sedikit watak Green Lantern yang dilakonkan oleh Ryan Reynolds pada tahun 2011. Mungkin perli secara halus kerana filem Green Lantern itu dikritik hebat oleh peminat tegar komik superhero. Kredit opening awal filem ini juga lain dari yang lain. Nak tahu kenapa, anda kena lihat di pawagam.

Cerita Deadpool ini berkisarkan Wade Wilson (Ryan Reynolds), bekas askar hebat yang jatuh cinta pada seorang gadis, Vanessa (Morena Baccarin). Mereka kemudiannya bercinta dan pada suatu hari, Wade disahkan menghidap penyakit kanser. Wade mahukan jalan pintas untuk merawat penyakit kansernya itu dan pergi ke makmal haram yang diselia Francis (Ed Skrein) dan pembantunya, Angel Dust untuk mendapatkan rawatan. Wade dicucuk dengan satu serum yang akan mengubah beliau menjadi mutant yang dapat merawat penyakit kansernya itu. Tetapi side efffect rawatan itu adalah Wade telah menjadi hodoh buat selama-lamanya. Misi Wade dalam filem ini adalah mencari kembali Francis untuk mencari penawar supaya beliau kembali handsome.

Itulah sedikit sebanyak jalan cerita ini. Along the way, dua watak mutant dari X-Men muncul. Collossus dan Negasonic Teenage Warhead menjadi penyeri untuk filem ini. Ada kemungkinan Deadpool membuat ‘cameo’ untuk siri filem X-Men yang akan datang.

Pilihan lagu yang awesome turut menceriakan lagi filem ini. Lagu- Lagu lama dari Salt-N-Pepa, DMX dan Wham! mungkin bukan cup of tea golongan muda. Tetapi ianya sesuai dengan demography penonton yang rata-rata dilahirkan tahun 80-an dan 90-an dan semestinya mereka familiar dengan lagu-lagu di dalam filem ini.

Filem ini dapat disamakan dengan filem Kingsman: The Secret Service. Ianya lari dari stereotype filem yang kita jangka untuk sesuatu filem itu. Filem Kingsman mirip cerita James Bond,tetapi ianya bukan James Bond. Deadpool menggunakan formula yang sama digunakan filem Kingsmen; gabungan ganas dan kelakar yang cukup rasa dan saling melengkapi antara satu sama yang lain.

20th Century FOX berjaya merealisasikan watak Deadpool ini. Deadpool bukan watak tipikal superhero Marvel. Bagi yang 18 tahun ke atas, saya sarankan untuk menonton filem ini. Ianya ‘F’ Awesome. Anda akan suka Deadpool. Sebelum tu, lihat komen legenda Betty White untuk filem Deadpool ini. Enjoy.

Saya berani berikan filem ini 7/10 BIJI VOCKET.

P/S : Jangan keluar pawagam awal. Tunggu sehingga habis end credit.


Filem ‘Interchange’ Ajar Berfikir Di Luar Kotak, Ini 12 Sebab Kenapa Ia Mesti Ditonton

Ada orang asyik komplen cerita Melayu sejak akhir-akhir ni tak boleh blah. Bermula bulan Disember ni ada 3 filem yang pada aku quite ok dan power untuk korang pi tengok iaitu Hanyut (arahan Uwei Haji Saari), Interchange (arahan Dain Said) dan Desolusi (arahan Syafiq Yusof). Kalau korang nak kelainan, pergilah tonton 3 filem ini.

Sebelum ini, ada orang yang membuat teori kegagalan filem Hanyut di pawagam adalah disebabkan kegagalan promosinya. Pada aku teori ini kurang tepat.

Sebenarnya ia adalah berkaitan dengan mentaliti masyarakat kita. Orang kita sebenarnya ada pemikiran begini: ‘semua filem melayu tidak berbaloi untuk ditonton’. Kalau kita tengok filem-filem dari luar takdelah promosi sangat tetapi beratur orang kita nak tengok filem tu, betul tak?

Dan ini ulasan dan pendapat aku tentang filem ini.

1. Interchange adalah sebuah filem Dain Said. Dain sebelum ini sukses dengan filem Bunohan. Pada aku, Interchange adalah sebuah filem yang ‘lain dari yang lain’ dan berbeza dengan ‘kepompong kotak pemikiran lokaliti filem Malaysia’.

2. Melihat kepada perspektif dan ruang lingkup industri perfileman tanah air, kita tahu dan faham, ada 2 jenis pembikin filem; (1) Pembikin filem sebagai pemikir. (2) Pembikin filem yang larut dalam arus kapitalisme.

3. Dalam konteks filem Interchange ini, Dain terbukti adalah ‘pemikir filem’ yang bukan sekadar bermain ‘extramental subject’ tetapi Dain menghurai dengan mendalam tentang konsep typically altering the perspective from their everyday lives. Maksudnya Dain ingin kita menyelami dengan lebih mendalam tentang ‘dunia Interchange’, dunia Adam, Man, Iva, dan Belian.

4. Kita tidak boleh membanding Interchange dengan Bunohan kerana kedua-duanya adalah daripada genre yang berlainan, cuma saya suka untuk membandingkan filem ini dengan filem Susuk arahan Amir Muhammad.

5. Persamaan filem Interchange ini dengan Susuk ialah ‘permainan persoalan’. Kita tengok bagaimana bijaknya Amir mempermainkan otak kita dengan membuat kita keliru tentang watak Suraya dan Suzana.

Begitu juga dengan filem Interchange, Dain membuka filem ini dengan menimbulkan persoalan. Siapa Adam(Iedel Putra)? Kenapa Adam begitu rapat dengan Inspektor Man(Sam)?

Kenapa Adam mengalami halunisasi setiap kali pegang foto kaca? Kenapa Belian jadi burung? Kenapa Man kejar Adam tak dapat-dapat dan persoalan-persoalan yang lain.

6. Begitu juga dengan ‘permainan masa’. Interchange mengjungkar-balikkan masa untuk menjalin babak demi babak untuk menjawab persoalan siapa Adam dan apa hubungannya dengan pembunuhan yang berlaku. Filem ini umpama puzzle.

Plot-plot walaupun naratifnya linear namun kita tertunggu-tunggu apa sebenarnya yang akan dan bakal terjadi pada watak-watak tersebut. Dengan ‘permainan masa’ ini, kita nampak Dain bijak mempergunakan elemen-elemen dialog, props, bingkai screen, kostum untuk mencantum puzzle kronologi untuk menghurai plot.

7. Filem ini juga sangat artistik. Sinematografinya memang superb. Kita tengok babak pergaduhan Man dan Belian dalam hujan dibikin dengan begitu teliti, menarik dan sinematikal.

8. Filem ini mengadun dengan baik elemen sejarah, alam semulajadi, ritual dan budaya menjadikan filem ini sebagai sebuah filem yang sangat baik untuk ditonton. Dain mengangkat budaya dan kehidupan masyarakat Kenyah di Sarawak dalam filem ini.

9. Dan filem ini ada banyak lapis. Pastinya kau tidak akan faham hanya dengan sekali tengok. Antara ciri filem yang baik adalah filem yang membuatkan kita berfikir usai tontonan kita.

10. Watak Adam walaupun naif dan mistik tetapi dia masih dianggap penting oleh Man untuk menyelesaikan kes pembunuhan tersebut. Walhal Man boleh mengharapkan rakan-rakan dalam Metropolis untuk menyelesaikan kes tersebut.

Kenapa ini berlaku? Adakah Dain memberi tafsiran bahawa kita tidak hanya statik dengan alam nyata semata sebaliknya elemen spiritual juga penting untuk menyelesaikan satu-satu masalah.

11. Kita nampak Man ada pergi rumah Adam dan nampak muka Iva (lakonan Prisia Nasution) tetapi kenapa Inspektor sehebat Man boleh terlepas perkara ini? Adam walaupun kecil, naif dan kurus boleh mengalahkan Man yang gagah dan kuat.

Dan, Man tak boleh nak halau Adam dengan pantas. Di sini Dain memberi perlambangan bahawa ‘minoriti tidak semestinya tidak kuat dan majoriti tidak semestinya kuat.’

Kuat (watak Man) atau tidak, bergantung kepada kelicikan dan daya fikir yang hebat (watak Adam) untuk mengharungi survivor kehidupan (plot kejar mengejar).

12. Di akhirnya sumpahan ke atas Belian (Nicholas Saputra) berakhir dan dia ‘free as a bird’. Dain membuatkan kita tidak faham kenapa watak Belian sekadar menjadi side-kick yang membunuh lawan mahupun kawannya sendiri.

Dan mengapa Iva begitu setia kepada Belian hingga ke akhir hayatnya sedangkan dia boleh sahaja melarikan diri, menyelamatkan nyawanya. Dan, Dain meninggalkan kita dengan persoalan, adakah Adam mati begitu sahaja atau menjadi burung seperti Belian?

Filem ini sebenarnya bermain dengan interpretasi. Kita sendiri yang menentukan apa sebenarnya yang terjadi kepada Adam. Aku cadangkan korang rujuk penamat filem Life Of Pi (2012) untuk penamat watak Adam ini.

Pengalaman menonton filem Interchange ini bagi aku sangat mengujakan dan kalau korang nak rasa pengalaman tu, pergilah tonton sekarang!

Baca lagi: 3 Filem Melayu Yang Anda Patut Tonton Pada Disember 2016


Ulasan iPad Generasi Ketujuh: Tablet Yang ‘Fun’ Dan Berkuasa Untuk Setiap Aktiviti Anda

Mulai dilancarkan pada tahun 2010, Apple iPad diperkenalkan oleh Steve Jobs sebagai sebuah peranti daripada Apple yang mempunyai ciri seakan iPhone dengan skrin yang lebih besar.

Apple iPad ini pada mulanya disasarkan khas buat orang ramai berhibur dengan cara bermain game dan menonton video melalui penawaran skrin yang besar, spesifikasi yang hebat serta ketahanan bateri yang lama.

Trend penggunaan orang ramai terhadap Apple iPad juga dilihat semakin berubah selepas Apple memperkenalkan iPad Mini dan iPhone 11 Pro Max yang mempunyai saiz skrin yang besar dan memadai untuk bermain game. Tidak cukup dengan itu, Apple turut memperkenalkan Apple iPad Pro yang hadir tagline ‘iPad Pro is not a computer’.

Penawaran pelbagai aksesori daripada Apple seperti Apple Smart Keyboard dan Apple Pencil juga sekaligus telah mengubah cara orang ramai menggunakan iPad daripada sekadar berhibur kepada peranti untuk meningkatkan produktiviti berdasarkan mobiliti yang ada padanya.

Sebagai pengguna iPhone dan belum pernah memiliki iPad, saya baru-baru ini berjaya mendapatkan iPad generasi ketujuh yang ditawarkan kini bersama aksesori Apple Smart Keyboard dan Apple Pencil. Berikut merupakan ulasan penuh saya sepanjang hampir dua bulan menggunakan Apple iPad bersama aksesori-aksesori ini.

Apple iPad generasi ketujuh yang saya dapat dapatkan hadir dengan saiz skrin beserta paparan 10.2-inci Retina Display. Sejujurnya saya tidak mempunyai masalah dengan paparan Apple iPad.

Ianya terang, jelas dan sangat sesuai sama ada tujuan menonton video mahupun untuk melakukan kerja seharian. Sebuah saiz yang tidak terlalu besar dan tidak terlalu kecil bagi saya. Ditambah pula dengan fungsi split screen yang tersedia, saya berpeluang menjalankan dua aplikasi secara serentak di iPad tanpa sebarang masalah.

Meskipun tidak mempunyai refresh rate yang tinggi seperti Apple iPad Pro yang hadir dengan harga yang jauh lebih premium, penggunaan iPad generasi ketujuh yang smooth hampir setiap masa sudah cukup bagi saya yang tidak menggunakan iPad untuk bermain game secara serius mahupun menyunting video secara sepenuh masa.

Sebagai seorang pengguna Apple iPhone, pastinya saya tertanya-tanya pada awalnya bagaimana Apple iPad bakal memanfaatkan kerja seharian saya sebagai seorang editor atau sekadar sebuah peranti untuk hiburan semata-mata daripada Apple.

Umum tahu, Apple iPhone mampu menjalankan kesemua aplikasi khususnya aplikasi media sosial dengan sudah cukup baik. Walau bagaimanapun, perspektif saya mengenai Apple iPad bersama dua aksesori yang saya dapatkan ini ternyata berubah.

Saya masih lagi selesa untuk menggunakan media sosial di iPhone berbanding di iPad berdasarkan mobiliti serta saiznya yang lebih mudah dipegang. Namun, jika sebelum ini saya perlu membawa komputer riba yang berat bersama pengecas ke mana sahaja yang saya pergi, kini tidak lagi.

Apa yang perlu saya bawa hanyalah Apple iPad serta Apple Smart Keyboard yang melekat pada iPad serta bertindak sebagai pelindung bahagian hadapan skrin iPad. Berbekalkan internet, saya sudah mampu membuat kerja di mana sahaja dengan mudah. Saiznya yang sederhana besar ternyata sangat membantu khsus buat anda yang kerap membaca ebook serta artikel di laman web.

Buat anda yang tidak gemar untuk menonton YouTube atau Netflix di kaca TV yang besar serta mahukan privasi, mendapatkan iPad pastinya memudahkan serta memberi kepuasan menonton buat anda.

Antara perkara yang paling saya teruja saat mendapatkan Apple iPad sudah pastinya mencuba aksesori Apple Pencil dan Apple Smart Keyboard. Benarkah dua aksesori ini membantu meningkatkan produktiviti seperti yang diiklankan?

Saya mulakan dengan menggunakan Apple Smart Keyboard. Aksesori yang hadir dengan harga RM649 ini ternyata sangat mudah untuk dipadankan bersama Apple iPad. Hanya perlu sambungkan Apple Smart Keyboard pada iPad secara magnetic dan aksesori ini sedia untuk digunakan.

Meskipun pengalaman menaip di Apple Smart Keyboard tidak sebaik menaip di komputer riba atau komputer pada awal penggunaan, saiznya yang nipis serta mudah dibawa secara tidak langsung telah membuatkan saya membiasakan diri serta selesa untuk menggunakannya untuk menjalankan kerja seharian.

Rekaannya yang moden dan sleek ternyata sangat mudah untuk anda biasakan menaip menggunakan Apple Smart Keyboard. Sekiranya anda merupakan individu yang kerap menaip sama ada untuk menghasiklan artikel atau kerap chat, mungkin mendapatkan Apple Smart Keyboard dilihat pilihan yang berbaloi.

Apple mulai memperkenalkan Apple Pencil pada tahun 2015 dan ketika model generasi kedua mulai ditawarkan buat sebahagian besar model keluaran Apple.

Hadir dengan harga RM549, pastinya saya agak skeptikal apakah yang membuatkan model ini sangat istimewa sehingga hadir dengan harga yang premium.

Sepanjang penggunaan, saya dapati Apple Pencil yang hadir dengan rekabentuk yang minimalis ini ternyata sangat selesa untuk digunakan. Malah, beberapa reviewer turut menobatkan Apple Pencil merupakan stylus terbaik untuk digunakan pada Apple iPad berbanding beberapa stylus lain yang berada di pasaran.

Saya turut cuba melukis serta mencatat nota menggunakan Apple Pencil dan hasilnya amat memuaskan bagi saya. Dalam erti kata lain, penggunaan Apple Pencil serta aplikasi yang menyokongnya sekaligus membuatkan pengalaman melukis dan menulis menjadi lebih mudah.

Selain itu, penggunaan Apple Pencil turut memudahkan anda untuk melabelkan sesuatu baik daripada gambar di internet mahupun gambar yang diambil menggunakan iPad. Menarik bukan?

Dalam pada itu, saya berpendapat Apple Pencil bukanlah aksesori wajib atau perlu dimiliki buat setiap pengguna iPad. Sekiranya anda sudah cukup selesa menaip menggunakan iPad atau Apple Smart Keyboard serta tidak menggunakan iPad bagi tujuan melukis, Apple Pencil nampaknya bukan keperluan buat anda.

Sepanjang kurang lebih dua bulan menggunakan Apple iPad bersama dua aksesori ini jujur saya katakan dua aksesori ini jelas memudahkan kehidupan seharian. Meskipun agak kekok dan mengambil masa untuk selesa menggunakannya, penggunaan dua aksesori ini nyata lebih diperlukan daripada apa yang saya bayangkan.

Berdasarkan harga iPad yang ditawarkan iaitu RM1,449 tidak termasuk aksesori beserta dengan cara penggunaan saya jelas saya katakan harga premium yang ditawarkan ternyata berbaloi untuk dimiliki sekiranya anda bercadang untuk menggunakan iPad dalam sebuah tempoh yang lama.

Mengetahui Apple yang menawarkan kemas kini kepada iPad sehingga lima tahun, pada saya mendapatkan iPad generasi ketujuh bersama dua aksesori ini merupakan pilihan yang berbaloi untuk didapatkan mengikut keperluan anda.

Buat anda yang mahukan prestasi yang lebih hebat daripada iPad, anda boleh dapatkan iPad Pro generasi terbaru yang mulai ditawarkan dengan harga RM3,449. Model ini disasarkan buat heavy user khususnya buat mereka yang kerap menyunting video.

Ketahui juga ulasan penuh mengenai iPhone 11 yang dinobatkan sebagai peranti Apple paling berbaloi untuk dimiliki ketika ini.

Ulasan iPhone 11, Peranti Apple Paling Berbaloi Untuk Dimiliki Ketika Ini

Lihat Masjid RM100 Juta Sri Sendayan Seremban Yang Diambil Dengan iPhone 11 Pro


Ulasan iPhone 11, Peranti Apple Paling Berbaloi Untuk Dimiliki Ketika Ini

Sangat berbaloi untuk dimiliki. Ini kata-kata saya apabila sudah menggunakan peranti iPhone 11 oleh Apple ini selama sebulan.

Dengan harga permulaan RM3,399 untuk model 64GB, RM3,599 (128GB) dan RM4,099 (256GB), prestasi peranti ini memang sepadan dengan harganya. Lebih-lebih jika anda seorang yang heavy user dan menggunakan telefon pintar anda untuk tujuan ambil gambar, menonton YouTube atau Netflix dan bermain game.

Sebelum saya menggunakan peranti iPhone 11, saya adalah pengguna setia Huawei P20 Pro selama hampir dua tahun. Sebelum P20 Pro, saya adalah pengguna iPhone 5s. Jadi ulasan ini dibuat selepas mengambil kira kelebihan dan kekurangan setiap peranti (bagi kes saya, perbandingan antara iPhone 11 dan Huawei P20 Pro).

Saya bukan individu yang kerap bertukar ke peranti baharu setiap kali sesuatu model baharu keluar di pasaran. Jadi, ulasan ini turut mengambil kira dari segi longevity serta ‘ketahanan’ model ini untuk digunakan bertahun-tahun lamanya.

Jadi, ini pandangan peribadi saya tentang iPhone 11 dan mengapa anda perlu pilih model ini berbanding iPhone 11 Pro (jika anda ada modal lebih, sila pilih iPhone 11 Pro yang semestinya jauh lebih awesome).

Selepas lama meninggalkan peranti iPhone, saya sangat berpuas hati dengan keupayaan jangka hayat bateri iPhone 11 selepas dicas penuh. Ia secara mudah dapat bertahan seharian jika anda tidak menggunakannya secara ‘brutal’ untuk bermain online games seperti PUBG atau PES 2020. Saiz bateri untuk iPhone 11 adalah 3,110 mAh.

Saya ambil situasi kerja di pejabat. Jika iPhone 11 anda dicas penuh ketika anda masuk kerja jam 9.00 pagi, menjelang jam 5.00 petang, saya ada sekurang-kurangnya sekitar 30% – 40% bateri lagi. Penggunaan saya adalah untuk scroll Instagram, bermain PES 2020 ketika waktu rehat dan mendengar Spotify semasa bekerja. Jadi, tiada lagi isu ‘asal beli iPhone kena bawa power bank sekali’.

Tidak terlupa, sistem iOS 13 juga memainkan peranan dalam menjaga hayat bateri iPhone anda. Penggunaan bateri untuk anda membalas emel dan menonton Netflix pastinya berbeza bukan? iOS anda secara bijak akan menentukan penggunaan kadar penggunaan bateri untuk setiap aplikasi anda.

“Right place. Right time.” #travel #ShotoniPhone by Aazmeer I. @aazmeeriskndr

A post shared by  apple (@apple) on Jan 15, 2020 at 8:19am PST

Showcase: Night mode Presenting the 6 winners from the Night mode Community Challenge. Click the Newsroom link in our bio to learn how their photos will live beyond Instagram. #NightmodeChallenge #ShotoniPhone by… – 1. Konstantin C. @chalabov – 2. Andrei M. @houdini_logic – 3. Mitsun S. @mitsun – 4. Yu Z. @ericube.23 – 5. Rustam S. @tomrus – 6. Rubén B. @rubenpb

A post shared by  apple (@apple) on Mar 3, 2020 at 4:59am PST

Bahagian ini saya tidak perlu cerita banyak kerana kualiti gambar yang dihasilkan oleh iPhone 11 memang mantap. Anda boleh melihat hasil rakaman iPhone 11 pada waktu malam di sini. Tetapi jika anda mahu gambar cantik semuanya bergantung kepada pemiliknya juga. Jika tidak pandai cari angle, pakailah telefon pintar mana pun hasilnya tetap sama sahaja.

Kualiti rakaman Smart HDR juga telah dipertingkatkan. Ia tidak jauh beza daripada iPhone XS dan XR, tetapi jika dibandingkan dengan iPhone X dan generasi sebelumnya, ia adalah satu perubahan yang besar.

Jadi, apa perbezaan antara kamera pada iPhone 11 dan iPhone 11 Pro? Melainkan penambahan telephoto, kamera 1 dan 2 adalah kamera yang sama. Cuma untuk iPhone 11, anda limited bagi fungsi Zoom sahaja. Ini perbandingan kamera untuk iPhone 11 dan iPhone 11 Pro.

iPhone 11
Kamera 1: 12MP wide, f/1.8, OIS
Kamera 2: 12MP ultra wide, f/2.4, 120-degree FOV

iPhone 11 Pro dan Pro Max
Kamera 1: 12MP wide, f/1.8, OIS
Kamera 2: 12MP ultra wide, f/2.4, 120-degree FOV
Kamera 3: 12MP telephoto, f/2.0, OIS, 2x optical zoom

Untuk rakaman video, iPhone 11 dapat merakam video dalam format 4K60. Sesuai untuk anda yang suka rakam vlog. Tidak terlupa sekiranya anda sudah memiliki peranti iPhone 11, sila muat turun aplikasi khas untuk gambar seperti VSCO dan NOMO. Anda pasti sukakannya.

Ini antara kelebihan peranti Apple berbanding jenama lain. Sebenarnya saya sangat menyukai dua fungsi ini kerana ia memudahkan anda dalam pelbagai situasi. Pengguna setia Apple pasti sangat tahu kedua-dua fungsi ini. Ia adalah ecosystem yang hebat untuk pengguna barangan Apple.

Saya teruja apabila kembali mengakses iCloud, iCloud masih ‘ingat’ password WIFI rumah saya dan terus dapat akses internet. Begitu juga segala setting di iPhone 5 saya yang dahulu terus dibuat kepada iPhone 11.

Sekiranya anda membeli iPhone dengan saiz 64GB sekali pun, ia ‘cukup’ kerana semuanya akan di back up terus menerusi iCloud. Jadi andai iPhone 11 anda hilang sekalipun, segala data sudah ada di iCloud. Tambahan pula ada fungsi Find My iPhone. Jika anda terlupa letak telefon anda, anda boleh mencarinya menerusi Find My iPhone.

Cip A13 Bionic adalah processor terkini daripada Apple dan ia adalah lebih berkuasa dan efisyen berbanding A12 Bionic pada iPhone XR. Berdasarkan komen pengguna yang bertukar dari iPhone X kepada iPhone 11, perbezaan antara Cip A13 dan A12 adalah sangat ketara.

Ini adalah antara faktor terpenting mengapa saya merasakan pembelian iPhone 11 adalah satu pembelian yang berbaloi. Kerana saya yakin, pengguna iPhone 11 akan menggunakan iPhone 11 dalam jangka masa yang panjang; selagi ia dapat menerima update iOS terkini.

iPhone 6S (termasuk iPhone SE) ke atas masih boleh mendapatkan iOS 13. iPhone 6S dilancarkan pada tahun 2015. Secara matematiknya, anda boleh terus menggunakan iPhone 11 selama 5 tahun selagi ia masih menerima iOS terkini pada waktu tersebut.

Sebagai pengguna terawal Huawei P20 Pro, saya agak kecewa dengan Huawei kerana setakat Mac 2020, saya masih tidak menerima update untuk Android 10 sedangkan ia sudah dilancarkan sejak September 2019. P20 Pro dilancarkan pada Mac 2018. Tidak sampai 2 tahun, peranti P20 Pro ini sudah ‘dianaktirikan’ dan lambat menerima kemasan terkini Android.

Ia adalah lebih mudah untuk mencari casing terkini untuk iPhone berbanding telefon pintar yang lain. Sekiranya saya mahu mencari casing untuk P20 Pro saya pada ketika ini, pasti sangat sukar untuk mencarinya.

Tetapi perkara berkenaan bukan masalah untuk iPhone. Ditambah lagi dengan kepelbagaian warna yang boleh dipilih untuk iPhone 11, tepuk dada (dan poket) tanya yang mana suka.

Untuk harga yang anda bayar, anda dapat sebuah peranti yang mempunyai rekaan premium dan sedap mata memandang. Ketika pertama kali ia diperlihatkan kepada umum, saya sangat tertarik dengan placement kamera pada iPhone 11 ini. Nampak seksi.

iPhone 11 diperbuat daripada aluminum frame (7000 series) dan menggunakan Gorilla Glass untuk bahagian hadapan dan belakang. Tidak perlu risau kerana material ini tahan hentakan.

Peranti ini ‘beratnya’ sedap untuk dipegang. Just nice. Rekaan belakangnya juga kini semakin minimalis; hanya tinggal logo Apple sahaja di bahagian tengah.

Saya sarankan anda membeli casing untuk iPhone 11 ini kerana cap jari anda akan mudah melekat di bahagian belakang. Saya beli casing separa transparent ini di kedai Ustaz berharga RM10 sahaja tetapi ia sudah cukup bagus untuk melindungi peranti saya.

Pun begitu, iPhone 11 tidaklah perfect dan ada kekurangannya. Setakat penggunaan, ini beberapa perkara yang kurang tentang model ini.

Perkara yang saya rindu pada P20 Pro adalah waktu pengecasannya. Ia dapat dicas penuh lebih kurang sejam. Tetapi tidak iPhone 11. Rupanya anda hanya dibekalkan charger 5W di dalam kotak dan anda perlu membeli adapter lain untuk pengecasan lebih pantas.

Video di atas memberi idea perbezaan antara pengecas 5W, 18W dan 30W. Saya juga tidak pasti mengapa Apple masih membekalkan charger 5W untuk iPhone 11 ini. Ia adalah pengecas basic yang mengambil masa lebih 2 jam untuk dicas penuh.

Agak melecehkan kerana anda perlu keluar duit lagi untuk membeli pengecas yang lebih pantas. Sepatutnya adalah lebih baik untuk terus sahaja menyediakan pengecas 18W dalam setiap unit iPhone 11 baharu.

Pastinya saya akan merindui fungsi zoom hebat yang ada pada P20 Pro. Fungsi Zoom pada iPhone 11 adalah terhad ketika merakam gambar tetapi ia bukan masalah besar. Gambar jarak dekat adalah lebih penting.

Adakah worth it untuk bertukar ke iPhone 11?

Dengan kemampuan kamera yang dipertingkatkan, hayat bateri yang lebih lama dan cip A13 Bionic, jawapan saya adalah ya. Disebabkan nature of work saya memerlukan saya bekerja on the go, mempunyai satu peranti dengan kamera yang reliable adalah sangat penting.

Untuk yang bertanya apa perbezaan ketara antara iPhone 11 dan iPhone 11 Pro, hanyalah pada dua perkara; jenis skrin dan tambahan kamera pada 11 Pro. Jadi, untuk anda yang tidak terlalu cerewet (iPhone 11 Pro menggunakan Skrin Super Retina XDR OLED manakala Liquid Retina IPS LCD pada iPhone 11), anda pasti sudah cukup gembira dengan apa yang ditawarkan oleh iPhone 11.

Setakat ini sahaja ulasan untuk iPhone 11. Jika anda bukan jenis tukar handphone selalu seperti saya, Anda pasti tidak akan menyesal untuk bertukar ke iPhone 11. Mungkin harganya sedikit tinggi berbanding peranti lain yang ada di pasaran, saya jamin anda dapat apa yang anda bayar.

P/S: Cuma ‘bahaya’ apabila anda sudah memiliki iPhone, anda mungkin akan ‘terbeli’ pula Apple Watch, AirPods dan iPad kerana ecosystem Apple ini sangat menarik. Bila anda tidak cuba, anda tidak akan tahu.

Buat anda yang mahukan ruang storan yang lebih besar serta tidak mahu berbelanja lebih, iPhone XR masih lagi pilihan yang berbaloi untuk dimiliki. Model 256GB yang dulu ditawarkan dengan harga sehingga RM4,299 kini boleh dimiliki dengan harga RM3,499 sahaja.

Ini beberapa artikel lain berkaitan iPhone 11. Anda boleh bacanya pada pautan di bawah.

Lihat Masjid RM100 Juta Sri Sendayan Seremban Yang Diambil Dengan iPhone 11 Pro

Segalanya Anda Perlu Tahu Mengenai iPhone 11, 11 Pro Dan 11 Pro Max

iPhone 11 Ditemui Masih Berfungsi Selepas Dua Bulan Terendam Di Dalam Tasik Disney


Ulasan Jujur Lelaki Ini Di Resort Milik ‘Dato AS’ Bertukar Menjadi Ugutan

Memberikan ulasan mengenai pengalaman yang baru dilalui sama ada menikmati makanan di restoran atau hotel serta penginapan yang baru dikunjungi adalah satu perkara yang biasa di masa kini.

Malah, laman-laman terkemuka seperti Google dan Yelps juga ada menyediakan ruangan ‘Review’ untuk para pengunjung meninggalkan ulasan berkenaan pengalaman mereka di sesuatu tempat.

Hal ini tidak lain tidak bukan adalah bagi memberikan maklumat kepada mereka yang bakal berkunjung serta sebagai nasihat dan teguran jika tidak pujian kepada pemilik perniagaan.

Bagaimanapun, tindakan seorang lelaki ini yang memberikan ulasan di media sosial mengenai percutiannya di resort yang dikatakan milik usahawan terkenal yang dikenali sebagai ‘Dato AS’ bertukar menjadi ugutan buat dirinya.

Lelaki tersebut, Abudi Alsagoff menjelaskan ulasan yang dibuat terhadap percutian dilalui mereka ini menerima respon daripada usahawan tersebut- namun apa yang mengejutkan adalah dia diminta memadamkan ulasan tersebut.

“Saya berkongsikan pengalaman buruk saya di resort miliknya (Dato AS). Ianya jujur dan benar.

“Tetapi sebaliknya dia mengugut saya untuk memadam hantaran itu daripada lebih berusaha meningkatkan kualiti hospitaliti kakitangannya,” kongsinya di Twitter.

Dalam perkongsian yang dibuat di Twitter itu, beliau juga dilihat berkongsikan beberapa lagi tangkap layar perbualannya bersama usahawan dan pemilik resort tersebut mengenai perkara itu.

Selain meminta agar beliau tidak menularkan perkara tersebut, ‘Dato AS’ juga dilihat memberitahu beliau mempunyai rakaman video Abudi ketika menginap di resort tersebut namun tidak dapat dipastikan apakah rakaman yang dimaksudkan.

Another one of his replies pic.twitter.com/iZq75OrQv9

— Abudi Alsagoff (@AbudiAlsagoff) August 17, 2020

Terdahulu, dalam ulasan panjang mengenai pengalamannya di resort yang terletak di Janda Baik itu, Abudi menyenaraikan keseluruhan 15 point yang mengecewakan dirinya dan keluarga ketika menginap disana.

Bermula dengan lantai yang basah dan tong sampah yang diletakkan dengan terbuka di ruangan lobi sehinggalah layanan pekerja di sana yang dikatakan tidak profesional dalam melakukan kerja mereka.

“Pernah pergi hotel? Dekat lobby ada ke tong sampah terbuka?

“Tak lalu mata memandang,” tulisnya dalam ulasan yang dibuat di Facebook itu.

“Salah satu unit yang kami duduk, Gadis Lompat. Ini keadaan bula kami check-in.

“Tuala basah atas lantai wei. Tukang sapu tiada checklist ke sebelum beri kunci kepada tetamu yang seterusnya?” soalnya sambil berkongsi beberapa gambar untuk menguatkan dakwaannya itu.

Anda boleh membaca kesemua 15 rungutan yang dibuat Abudi ketika menginap di resort yang terletak di Janda Baik itu melalui pautan Facebook di bawah.

Tidak mahu netizen terus membuat spekulasi, pihak resort melalui akaun Instagram mereka @Sugeh hill resort janda baik pada pagi ini memuat naik satu hantaran video yang memaparkan pendapat pengunjung yang menginap di resort mereka.

Video tersebut melihatkan usahawan kosmetik Dato Aliff Syukri berjalan-jalan sekitar resortnya sambil bertanyakan mengenai pengalaman mereka dan rata-rata mereka memberikan ulasan yang baik dan positif.

www.sugehhillresort.com Atau nak lebih tahu lebih pasal resort anda boleh hubungi 0123278133 nak mudah dtg lah terus di lobby kami walk in cuma kami tak terima cash kena tranfer online ..

A post shared by  Sugeh hill resort janda baik (@sugehhillresortjandabaik) on Aug 17, 2020 at 7:11pm PDT

Walaupun menerima pandangan yang berbeza, namun apa yang menjadi tumpuan kali ini adalah mengenai cara pihak pengurusan resort tersebut mengendalikan rungutan daripada pelanggan mereka.

Daripada menerima dan menyiasat masalah yang telah dibuat, namun pemilik berkeras meminta lelaki tersebut untuk memadam ulasan dan mengugut untuk mengambil tindakan jika beliau tidak berbuat demikian.

Perkara ini sekaligus menimbulkan persoalan kepada sesiapa sahaja kerana jika ulasan yang diberikan adalah tidak betul sudah pastinya anda boleh sahaja menafikan perkara tersebut dan bukannya meminta untuk ulasan tersebut dipadamkan dan dibaca orang lain.

Rungutan mengenai penginapan bukanlah sesuatu yang baru di negara kita. Malah sebuah penginapan di Pulau Perhentian sebelum ini juga pernah melalui perkara sama. Baca bagaimana mereka menguruskannya sebelum ini di pautan di bawah.

Cocohut Long Beach Resort Pulau Perhentian Jawab Tuduhan Halau Pelanggan Kerana RM50

Staff Biadab, Resort Terkenal Di Pulau Perhentian Halau Pelanggan


Anak Pengasas Dnars Dedah Bapa Tiri Tuntut Harta Bernilai Jutaan Ringgit

Anak perempuan kepada pengasas kosmetik Dnars Allahyarhamah Faziani Rohban, Irdina Hakim Jasman berkongsi di Instagram tentang bapa tirinya menuntut wang dalam jumlah yang besar bernilai jutaan ringgit.

Menerusi Instagram tersebut, Irdina berasa terkejut selepas menerima sepucuk surat dari mahkamah yang menunjukkan surat tuntutan daripada bapa tirinya.

A post shared by ROHBAN GROUP (@irdnar_j)

Menurut perkongsian Instagramnya, dia kelihatan sedih selepas membaca isi kandungan tuntuan tersebut tetapi dia menganggap ia sebagai ujian Allah buatnya.

Bukan itu sahaja, bekas bapa tirinya itu sering memberi tekanan kepada keluarganya termasuk adik-beradik yang lain selepas kematian ibu kesayangan mereka, Faziani Rohban.

Irdina juga berharap bekas bapa tirinya tidak menarik balik kes tersebut seperti sebelum ini supaya Irdina dapat mendedahkan segala-galanya mengenainya di mahkamah.

“InsyaAllah…Aku akan ke mahkamah, dan aku akan dedahkan segala-galanya di Mahkamah,” tulisnya.

Sementara itu, ramai netizen yang menyokong tindakan Irdina dan berdoa agar semuanya dipermudahkan urusan Irdina dan keluarga.

Segelintir netizen juga menggalakkan Irdina boleh menyaman atas pelbagai kesalahan bapa tirinya bagi mendapat keadilan buat diri dan keluarga jika bapa tiri menarik balik kes tersebut.


Ulasan Seorang Doktor Tentang Status FB ‘Epidural Menyebabkan Kelumpuhan’

Nota Editor: Penulisan ini ditulis oleh Tuan Dr Khairul Hafidz Alkhair, seorang Pegawai Perubatan di Hospital Jengka, Pahang. Kami mengharapkan sebelum menekan butang ‘share’ kita memeriksa sumber dan memastikan apa yang dikongsi itu benar atau tidak.

Saya ada membaca satu status Facebook yang telah viral, kisah seorang wanita bersalin yang mengambil epidural akhirnya disahkan lumpuh.

Sebagai petugas kesihatan, saya lihat banyak fakta-fakta meragukan dalam apa yang diceritakan, tak jelas sumber dari mana, di mana dia bersalin, kerajaan atau swasta, isu doktor pelatih, informed consent tanpa penjelasan risiko dan komplikasi prosedur? Saraf tunjang 80% rosak? Dan orang yang menyebarkan status ini akhirnya mengaku dia hanya copy paste sahaja status itu, bila ramai yang membalas, menolak apa yang dia tulis, barulah nak mengaku bukan dia, ini cukup bahaya.

Inilah fitnah-fitnah yang perlu dihadapi oleh kami para doktor, masyarakat memang senang terpengaruh dengan cerita sensasi seperti ini, ada yang tidak semak dan percaya bulat-bulat, lebih parah, share dan viralkan.

Ini yang merencatkan usaha para doktor untuk mendidik masyarakat, permainan persepsi tidak perlu fakta dan bukti, cukup dengan cerita menyeramkan yang akan menjadi satu trauma kepada masyarakat, akhirnya masyarakat berpegang kepada perkara yang tidak betul.

Isu ini cuma salah satu, banyak lagi isu-isu sensasi yang tidak dipastikan kesahihannya berlegar di kalangan masyarakat, susah kami nak ubah kembali persepsi rakyat.

Sebab itu perlu ada gerakan atau individu dari profesi kami yang tampil di laman sosial untuk menerangkan kepada masyarakat, melawan individu atau golongan-golongan penentang yang membuat onar dan menyebarkan maklumat yang salah kepada rakyat.

Ada yang sindir kami, kami yang muda nilah yang melentingnya, hebat menolak di laman sosial, doktor-doktor pakar tidak pun kata apa-apa.

Ibarat dunia persilatan, bila ada masalah, tak akan MAHAGURU yang akan turun padang dulu? Kami orang mudalah yang jadi benteng pertama menangkis segala muslihat lawan. Dan kami Generasi Y ini lebih faham dan tahu selok belok laman sosial, jadi kamilah yang patut bertindak, guna media yang sama seperti golongan itu gunakan, apa salahnya?

Tapi mereka ini cukup licik, mengikat para doktor dengan peraturan, walaupun apa yang dikatakan oleh para doktor adalah fakta dan kebenaran. Golongan ini jangan buat-buat lupa, NEGARA juga ada UNDANG-UNDANG, jangan sampai kami gunakan cara yang sama seperti yang mereka guna kepada kami.

Sekali lagi saya seru, buat doktor dan bakal doktor, teruskan lagi menulis, menolak fitnah, mengubah persepsi rakyat. Jika bukan kita, siapa lagi yang boleh diandalkan? Tak kan kita nak serahkan tugas MENDIDIK masyarakat kepada ORANG AWAM? Mahu tak mahu, beban ini milik kita bersama.

Orang kata lagi kat saya, kenapa profesi perubatan ini sahaja suka sentuh hal profesi dalam laman sosial, profesi lain macam peguam, kejuruteraan, arkitek, profesor di universiti tak ada pun buat macam kami.

Apabila kami lihat fitnah berleluasa dan masyarakat dapat maklumat yang salah, apabila integriti profesi kami dicalarkan, apabila profesi kami diperolok-olokkan, takkanlah kami nak duduk diam?

BACA: Penjelasan Dari Pelajar Perubatan Tentang Prosedur Pasang Jarum Waktu Bersalin Di Hospital

BACA Lagi: Hakikat Sebenar Isu Doktor Lelaki Membantu Persalinan Di Hospital Kerajaan

LIKE dan FOLLOW Vocket di Facebook serta Instagram


Ulasan Penuh Vocket Mengenai Huawei P10 Yang Baru Sahaja Dilancarkan

Jika terdapat sebuah model yang berjaya menjadi ‘game changer‘ untuk sesebuah jenama pastinya Huawei P9 antara yang paling diingati. Hasil kerjasama bersama Leica berjaya membuatkan orang ramai mula beralih kepada jenama ini hanya disebabkan kameranya yang sangat mudah digunakan bagi menghasilkan gambar yang mantap.

Pada tahun ini, Huawei nampaknya mahu mengulangi kejayaan tahun lalu dengan melancarkan smartphone flagship terbaru. Dua model yang dilancarkan ini adalah Huawei P10 serta Huawei P10 Plus yang hadir dengan saiz yang lebih besar. Seperti iPhone juga, saiz skrin,RAM dan kamera antara spesifikasi yang membezakan kedua-dua smartphone ini.

Menerusi model terbaru Huawei ini, P10 dilihat telah berjaya membawa imej premium serta mengekalkan kemasan yang selesa untuk digunakan. Penggunaan material metal kalis calar dibahagian belakang membuatkan Huawei P10 lebih sedap untuk dipegang.

Model terbaru daripada Huawei ini turut hadir dengan beberapa warna yang menarik. Jika anda merasakan black, gold dan silver untuk sebuah smartphone adalah sangat boring, Huawei turut menyertakan warna biru dan emerald menerusi model terbaru.

Seperti juga Huawei P9, model terbaru ini turut hadir dengan dua saiz skrin berbeza iaitu 5.1-inci untuk Huawei P10 dan 5.5-inci pada P10 Plus. Resolusi 1080p yang disertakan menjanjikan pengguna imej yang lebih dynamic dengan paparan WQHD.

Kedua-dua model ini berkongsi processor yang sama iaitu Kirin 960 namun apa yang membezakannya adalah P10 dilengkapi dengan RAM 4GB dan 64 storage manakala P10 Plus disertakan dengan RAM 6GB dan 128 GB storage. Buat yang suka mengambil gambar, ruang storan yang besar ini sememangnya sesuatu yang nikmat. Tak perlu lagi buang gambar yang bagi menampung ruang storan.

Kedua-dua model ini berkongsi teknologi yang sama daripada Leica serta disertakan dengan kamera 20-megapixel. Kamera hadapannya pula adalah 12-megapixel. Tidak sekadar memfokuskan kepada kamera dual-lens, Huawei turut menjanjikan kamera hadapan yang mantap serta dikhususukan untuk selfie.

Bersoal tentang dual-lens, Huawei P10 Plus turut dilengkapi dengan lens aperture f/1.8 manakala P10 menggunakan lens aperture f/2.2. Dalam erti kata lain, jika anda mahukan gambar yang lebih mantap, bokeh yang lebih best, Huawei P10 Plus adalah jawapannya. Penyertaan Potrait Mode pada Huawei P10 juga bakal menjadi tandingan buat iPhone 7 Plus.

Setakat ini masih belum terdapat sample gambar daripada Huawei P10 Plus. Meskipun begitu, melihat daripada gambar model sebelumnya serta penambahbaikan yang disertakan, kami yakin smartphone terbaru Huawei P10 ini mampu memberi saingan hebat buat jenama-jenama yang lain.

Tidak seperti Huawei P9, model terbaru mereka ini turut dilancarkan dengan harga yang lebih tinggi. Huawei P10 bakal dijual dengan harga RM2,499 manakala Huawei P10 Plus dijual dengan tanda harga RM3,099.

Memandangkan perbezaan spesifikasi yang diumumkan tidak terlalu jauh beza berbanding model sebelumnya serta harga yang diumumkan lebih tinggi daripada apa yang kami jangkakan, memilih Huawei P9  masih menjadi langkah yang releven buat anda yang mahu berjimat.

Anda bakal menerima sebuah smartphone dengan harga yang berbaloi serta kamera yang baik untuk digunakan pada 2017. Anda boleh dapatkan Huawei P9 dengan warna premium gold di Lazada dengan harga promosi di sini.

Jika harga bukan halangan, mendapatkan Huawei P10 Plus sememangnya langkah yang baik lebih-lebih lagi jika seorang yang mementingkan imej yang terbaik dalam setiap gambar yang diambil.


Ulat Tiket Final AFC Champions League Jual Dengan Harga Lebih 5 Kali Ganda

Kejohanan bola sepak paling berprestij peringkat kelab di Asia, AFC Champions League sudah tiba ke penghujungnya.

2 finalis, Al-Hilal dari Arab Saudi akan bertemu dengan gergasi Jepun, Urawa Reds dalam perlawanan akhir pada 18 November di Stadium King Fadh, Riyadh dan 25 November 2017 di Stadium Saitama 2002.

Menariknya, tiket untuk perlawanan akhir ke 2 itu sudah pun dijual melalui rangkaian kedai serbaneka 7-Eleven seluruh Jepun dan mendapat sambutan yang ‘menggila’ dari para penyokong Urawa Reds.

Namun, ada juga pihak yang cuba mengambil kesempatan atas permintaan tiket perlawanan akhir yang tinggi ini.

Hasil dari tinjauan kami melalui laman lelongan tersohor Jepun, Yahoo! Auction, sudah banyak tiket-tiket yang sudah pun terjual dengan harga yang tidak masuk akal.

Tiket yang harga asalnya JPY 4,100 (RM152) telah berjaya dijual dengan harga lebih 5 kali ganda, JPY 20,750 (RM769) sekeping.

Menurut maklumat yang kami perolehi dari ‘group’ penyokong Urawa Reds, penjual telah menyenaraikan 2 keping tiket perlawanan akhir itu dilaman lelongan Yahoo! Auction dengan harga JPY 41,500 (RM 1,539), dan telah mengundang rasa marah ahli-ahli kumpulan tersebut.

Mereka telah mengenalpasti dalang yang terlibat dalam kes ini dan akan menyerahkan kepada pihak polis untuk tindakan lanjut. Segala butiran berkaitan penjual telah diserahkan dengan kerjasama Yahoo! Auction Japan.

Berdasarkan penerangan yang diberikan oleh penjual dalam lama lelongan itu, tiket yang dijualnya mempunyai posisi tempat duduk yang cukup baik, bertentangan dengan ‘grand stand’ serta dikawasan tengah yang membolehkan ‘view’ menarik semasa perlawanan.

Kami cuba membuat pembelian secara online untuk melihat berapakan harga sebenar untuk semua jenis tiket yang ditawarkan melalui laman web rasmi J.League mulai 11 November 2017.

Berdasarkan gambar diatas, jelas menunjukkan harga tiket yang paling murah adalah berharga JPY 2,000 (RM76) – ‘free-seating’ sehingga tiket paling mahal berharga JPY 9,000 (RM 334).

Kisah ulat tiket perlawanan akhir bola sepak tidak hanya kecoh di Malaysia, tetapi juga berlaku di Jepun!


Ultraman Ribut Bersilat Di Dalam ‘Ultra Galaxy Fight: New Generation Heroes’

Terdahulu, Tsuburaya Productions telah mengumumkan bahawa Ultraman Ribut akan menyertai perlawanan dalam siri Ultraman terbaru iaitu ‘Ultra Galaxy Fight: New Generation Heroes’. Ultraman Ribut merupakan hasil kerjasama di antara Les’ Copaque dan juga Tsuburaya Productions.

Dalam episod terbaru siri tersebut, dapat dilihat Ultraman Ribut membuat kemunculan untuk kali pertama dalam siri tersebut setelah diumumkan pada bulan lalu. Di dalam episod ketiga itu, Ultraman Ribut berlawan dengan seekor raksasa dan apa yang menarik perhatian ialah langkah-langkah yang dipamerkan dikatakan seakan langkah silat.

Secara tidak langsung, ianya akan mempromosikan seni silat dari negara kita ke dunia luar. Rata-rata penonton mengatakan yang mereka sangat teruja melihat kemunculan pertama Ultraman Ribut.

Subscribe ke laman YouTube rasmi Ultraman Official untuk menonton siri ‘Ultra Galaxy Fight: New Generation Heroes’.

Terdahulu, Ultraman Ribut telah diumumkan secara rasmi menyertai keluarga Ultraman. Klik pautan dibawah untuk membaca lebi

Ultraman Ribut Sah Muncul Secara Rasmi Untuk ‘Ultra Galaxy Fight: New Generation Heroes’

Yamaha ‘Ultraman’ Y15ZR Edisi Terhad Bakal Dijual Dengan Harga RM12,688


Ultraman Ribut Sah Muncul Secara Rasmi Untuk ‘Ultra Galaxy Fight: New Generation Heroes’

Peminat tegar siri Ultraman dari Malaysa sangat teruja apabila Ultraman Ribut bakal menyertai siri Ultraman terbaru yang akan ditayangkan di YouTube, ‘Ultra Galaxy Fight: New Generation Heroes’.

Untuk anda yang tidak tahu, Ultraman Ribut adalah hasil kerjasama antara Tsuburaya Productions dan Les’ Copaque di mana Ultraman Ribut membuat kemunculan khas untuk siri Upin dan Ipin.

Walaupun tidak mempunyai siri solo seperti Ultraman yang lain, tetapi Tsuburaya Productions melihat Ribut sebagai Ultraman yang hebat untuk dimasukkan dalam siri terbaru New Generation Heroes ini.

Ultraman Ribut juga diangkat secara rasmi dalam keluarga Ultraman ketika sambutan Ultraman Day ‘THE LEGENDS 1966’ pada tahun 2016.

Tahniah jika anda mengenali Ultraman Ribut sejak zaman Upin & Ipin lagi. Les’ Copaque adalah antara produksi yang bertuah kerana dapat menjalinkan kerjasama epik ini bersama Tsuburaya Productions kerana tidak ramai yang diberi peluang untuk menghasilkan Ultraman khas untuk siri mereka.

Subscribe ke laman YouTube rasmi Ultraman Official untuk melihat episod pertama siri ‘Ultra Galaxy Fight: New Generation Heroes’ in pada 29 September 2019. Ultraman Ribut boleh!

Tahukah anda khas untuk pasaran Malaysia, Yamaha Malaysia melancarkan edisi YSUKU ‘Ultraman’ terhad kepada 100 unit sahaja? Memang kuat penangan Ultraman di Malaysia.

10 Sebab Kenapa Upin & Ipin Kekal Menjadi Animasi Popular Di Malaysia


UltraRange EXO, Model Paling Selesa Dan Ringan Daripada Vans Setakat Ini

Jika sebut tentang Vans, pasti ramai yang akan terus terfikirkan keunggulan dan ketahanan model Vans untuk aktiviti sukan ekstrim terutamanya skateboarding dan BMX. Begitu juga kasut ini yang menjadi pilihan untuk acara kasual seperti menonton konsert dan sebagainya.

Atas faktor itu Vans mempunyai peminat setianya di serata dunia. Selari dengan teknologi yang ada, Vans telah memperkenalkan model Vans yang jauh lebih ringan dan sesuai untuk segala aktiviti anda iaitu UltraRange EXO.

Calling all adventure seekers: the new UltraRange EXO is designed to travel far and wide to catch that perfect wave. Available now in Vans stores.

A post shared by  Vans Malaysia (@vansmyofficial) on Jan 27, 2020 at 8:45pm PST

Apa perbezaan ketara antara model baharu ini dengan model traditional Vans? Yang pasti ianya jauh lebih ringan dan sangat selesa untuk dipakai. Jika adidas boleh berbangga dengan teknologi BOOST dan Nike dengan teknologi Air, Vans mempunyai teknologi UltraCush yang akan memberikan keselesaan berpanjangan buat pemakai.

Jika anda membuat perbandingan antara model UltraRange EXO ini dengan model biasa Vans, anda pasti akan rasa perbezaan beratnya. Ditambah lagi apabila anda menyarungkannya, keselesaan itu akan terus terasa tanpa perlu anda menunggu kasut ini break in terlebih dahulu.

Disebabkan terdapat permintaan untuk model yang lebih ringan dan fleksibel, Vans hasilkan model UltraRange EXO ini untuk memenuhi permintaan tersebut. Disebabkan itu jika anda melihat bahagian tapak kasut ini, ia hadir dengan konsep rubber bottom cut outs untuk mengurangkan lagi berat kasut ini disamping penggunaan material lightweight yang tahan lasak.

Model ini bukan sahaja menarik perhatian umum, tetapi selesa digunakan untuk travel dan adventure yang anda bakal hadapi. UltraRange EXO sudah boleh didapati di butik Vans serata Malaysia pada harga RM379. Kami yakin anda pasti terkejut dengan keselesaan model ini.

Untuk anda yang mahukan model yang lebih tahan lasak, Vans Destruct SF ini mungkin untuk anda. Baca tentangnya lagi di sini.

Vans Perkenalkan Warna Baharu Untuk Model Tahan Lasak Destruct SF

Kasut Vans Tikar Mengkuang Edisi Khas Pa’din Musa Terjual Dengan Harga RM4,902

Rekaan Nasi Lemak Untuk Vans Custom Culture Ini Curi Perhatian Netizen


Universiti Malaya Dipilih Sebagai Pusat Latihan Perubatan Bagi Negara-Negara Membangun

Kejayaan demi kejayaan berjaya dicatat oleh universiti yang penuh bersejarah ini. Pada minggu ini, bersempena ulang tahun ke-350 Merck Foundation, Universiti Malaysia telah berjaya diiktiraf oleh Merck Foundation sebagai pusat pelanjutan keupayaan perubatan melibatkan beberapa negara termasuk Afrika dan Asia Tenggara.

Jika sebelum ini, para pelajar cemerlang Malaysia telah dilatih di luar negara untuk menimba pengalaman untuk berbakti di negara tercinta, melalui usaha ini Malaysia juga berpeluang untuk melatih para pelajar dari luar negara.

Melalui usaha sama Merck Foundation bersama Universiti Malaysia, beberapa latihan biasiswa telah diperkenalkan termasuk bidang diabetes, onkologi dan ketidaksuburan kepada para pelatih.

Kerjasama ini sekaligus mengiktiraf kedudukan UM sebagai institusi pengajian perubatan yang tertua dan paling mapan di Malaysia serta menyumbang kepada aspirasi negara untuk lebih dikenali di peringkat global dalam pendidikan tinggi.

Tahniah kami ucapkan buat Universiti Malaysia. Semoga dengan pengiktirafan ini sekaligus bakal melonjakkan lagi kemahiran para pelajar perubatan dalam dan luar negara di Universiti Malaysia.


UM Siasat Iklan Tawaran Kerja Untuk Komuniti LGBT

Universiti Malaya (UM) akan menyiasat sebuah iklan tawaran kerja bagi jawatan pembantu penyelidik yang dikeluarkan untuk komuniti lesbian, gay, biseksual dan transgender (LGBT), lapor Harian Metro.

Bagaimanapun, pihak UM masih belum dapat mengesahkan bahawa iklan tawaran kerja dengan logo UM di kepala surat terbabit itu dikeluarkan ooleh Centre of Excellence for Research in AIDS (Pusat Kecemerlangan Penyelidikan AIDS) (CERiA).

Sebelum ini tular di media sosial apabila sebuah universiti tempatan mengeluarkan iklan tawaran pekerjaan untuk golongan LGBT.

Iklan itu memaparkan tawaran pekerjaan untuk jawatan pembantu penyelidik dan menyatakan bahawa, “Kami menggalakkan permohonan daripada gay, biseksual dan ahli komuniti MSM (men who have sex with men) yang lain.”

Hantaran tersebut dimuat naik sendiri oleh Centre of Excellence for Research in AIDS (CERiA) yang berada di bawah Fakulti Perubatan sebuah universiti awam tempatan dan telah beroperasi sejak 2007.


Umat Islam Wajib Sambut Aidilfitri, Dinasihatkan Tangguh Untuk ‘Beraya’

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata umat Islam harus menyambut Aidilfitri tetapi mereka boleh menangguhkan sambutan itu ketika Perintah Kawalan Pergerakan (PKP).

Dr Zulkifli berkata ianya wajib untuk menyambut Hari Raya Aidilfitri pada hari pertama Syawal. “Namun, cara sambutan itu perlu memadai dan mungkin tidak sama dengan perayaan lain dan lebih kepada tradisi,” tambah Dr Zulkifli.

Muslims should celebrate Hari Raya Aidilfitri but they can delay the festivities, says Minister in the Prime Minister’s Department Datuk Seri Dr Zulkifli Mohamad Al-Bakrihttps://t.co/ziEJZKncVo

— Dr. Zulkifli Mohamad al-Bakri (@drzul_albakri) April 22, 2020

Bercakap kepada Harian Metro, umat Islamt perlu makan dan menunaikan solat AidilFitri dengan cara yang disarankan kerajaan agar mematuhi PKP bagi memutuskan rantaian wabak COVID-19.

“Kita mungkin perlu menghadkan lawatan antara rumah ke rumah Hari Raya Aidilfitri dan mempraktikkan penjarakan sosial. Kita boleh tunda sambutan perayaan seperti rumah terbuka dan banyak lagi,” kta Dr Zulkifli

“Keputusan kemungkinan penangguhan sambutan Hari Raya AidilFitri ketika PKP ini akan diputuskan melalui perbincangan Majlis Fatwa Nasional setelah mendapat pandangan para ulama,” katanya kepada Harian Metro.

Ramadan dijangka bermula 24 April ini, empat hari sebelum PKP fasa ketiga tamat iaitu pada 28 April. Hari Raya AidilFitri tahun ini mungkin kurang meriah tetapi sekiranya itu yang terbaik untuk putuskan rantaian COVID-19, sama-sama kita berlapang dada. Kita mampu menghadapinya.

Solat terawih berjemaah secara dalam talian adalah tidak sah dan perlu dijauhi sepanjang Ramadan ini. Baca lagi pada pautan di bawah.

Tarawih ‘Online’ Tidak Dibenarkan, Ada Kemungkinan Internet Terputus Ketika Solat

Bermula Dari Sedekah Ke Sekolah, Tepung Pelita Paya Jaras Miliki Lebih 100 Ejen Setiap Ramadan

Selangor Umum Bakal Teruskan E-Bazar Untuk Ramadan


‘Umbrella Academy’ Kini Siri Paling Popular Di Netflix

Dapatkah Netflix terus hidup tanpa siri-siri hebat Marvel seperti The Punisher dan Daredevil? Jawapannya adalah ya kerana mereka sudah mempunyai siri hebat yang bukan di bawah Marvel, Umbrella Academy.

Siri adapatasi daripada Penulis Gerard Way dan pelukis Gabriel Ba ini menerima respon yang sangat positif daripada penonton Netflix dan ada yang menghabiskan siri ini dalam masa satu hari sahaja. Buat yang sudah habis menonton siri pertama, pasti sudah tidak sabar menantikan musim kedua Umbrella Academy.

Dalam satu kajian yang dibuat firma Parrot Analytics, Umbrella Academy kini siri original paling hit di Amerika Syarikat dengan ‘jumlah permintaan’ 30.77 juta. Screen Rant berkongsikan carta populariti siri ini dibandingkan dengan siri-siri Netflix sedia ada seperti Titans, The Punisher, Stranger Things dan Narcos.

Apa yang menjadikan siri ini menarik adalah keunikan setiap watak anggota Umbrella Academy ini sendiri. Ianya tidak seperti siri superhero lain di mana setiap anggota Umbrella Academy ini tidak sehaluan lagi dalam menjaga keamanan dunia ketika mereka sudah dewasa.

Namun, disebabkan salah seorang daripada mereka tahu dunia akan musnah dalam masa beberapa hari, mereka perlu kembali bersama untuk menyelamatkan bumi.

Umbrella Academy sudah menjadi satu siri yang wajib ditonton oleh penggemar genre superhero. Watak Umbrella Academy juga diubah sedikit daripada watak komik asal untuk memberi feel yang berbeza untuk versi Netflix. Jika anda ada Netflix, silalah tonton siri ini. Anda tidak akan menyesal dan pasti terhibur dengan watak Klaus dan Number Five.


Anak Perempuan Bekas Presiden Indonesia Tukar Agama Dari Islam Ke Hindu

Anak perempuan bekas Presiden pertama Indonesia, Sukarno telah rasmi keluar dari Islam dan memeluk agama Hindu di usia 70 tahun dengan memiliki gelaran sebagai Ratu Niang Sukmawati.

Menurut Harian Metro, Sukmawati Soekarnoputri menjalani upacara Sudhi Widhani dan secara rasminya memeluk agama Hindu di Sukarno Center Heritage di Bale Agung Singaraja. Manakala gelaran itu dipilih selepas Sukmawati dikatakan ‘jelmaan’ Ratu Majapahit Tribhuwana Tunggadewi.

Ketika menceritakan alasan beliau disebalik perubahan agama ini, Sukmawati menyatakan bahawa dia mencintai agama Hindu sejak masih kecil lagi sambil menegaskan bahawa perubahan ini adalah perjalanan untuk dia menjadi seorang manusia yang lebih baik dari sebelum ini.

Sukmawati Sukarnoputri, daughter of Indonesia's former President Sukarno undergoing the ritual of converting from Islam to Hinduism. pic.twitter.com/PlHhNFkO9b

— Kashmiri Hindu (@BattaKashmiri) October 26, 2021

Dia yang sedar sejak lahir dididik sebagai seorang muslimah dan membesar dengan sejarah dan ajaran Islam, menyatakan bahawa keputusan untuk menukar agama di saat sudah lanjut usia adalah untuk menghormati keluarganya. Dia tidak mahu melukakan hati ibu bapanya jika dia bertukar agama semasa mereka masih hidup.

“Ada toleransi yang mendalam kerana paling tidak waktu orang tua saya hidup [mereka] pasti akan terkejut, mereka akan tersinggung, saya tidak mahu [perkara] itu. Jadi masih belum terfikirlah [untuk menukar agama saat itu]” kata Sukmawati.

Dia juga menghormati arwah suaminya Muhammad Hilmy Syarief yang beragama Islam. Sukmawati sering membincangkan Islam dan Hindu dengan suaminya, yang meninggal dunia pada Oktober 2018.

“Saya juga ada suami [beragama] Islam. Jadi, saya pun hormat dan toleransi kepada suami dan Islam, beliau berusaha memberi pengetahuan Islam kepada Ibu dan Ibu selalu jujur, bagaimana Ibu katakan, bukannya nak jadi suci tapi mahu jadi orang baik,” katanya lagi seperti yang dilaporkan oleh CNN Indonesia.

Sukmawati Sukarnoputri, daughter of Indonesia's former president, to convert to Hinduism from Islam. Islam is the largest religion in Indonesia. The Southeast Asian nation has probably the largest Muslim population in the world. pic.twitter.com/HUevKnB7nI

— Nandan Pratim Sharma Bordoloi 🇮🇳 (@NANDANPRATIM) October 25, 2021

Sukmawati telah berkahwin dua kali. Pertama dengan Mangkunegara IX dan dikurniakan dua orang anak. Selepas bercerai pada 1983, Sukmawati berkahwin dengan Muhammad Hilmy Syarief dan dikurniakan seorang anak lelaki.

Sukmawati berkata, sejak orang tersayang dan orang terdekat telah meninggal dunia. Dia menganggap wajar untuknya mencapai niatnya untuk menganut agama Hindu.

“Jadi, lebih kurang selepas tidak terikat dengan orang rapat yang beragama Islam, barulah saya lebih mendalami agama Hindu, kemudian saya fikir sudah sampai masanya untuk proses ini, saya kembali kepada agama nenek moyang saya,” katanya.

Isu penggunaan kalimah Allah di Malaysia jadi buah mulut rakyat Indonesia. Untuk bacaan lanjut, klik pautan di bawah.

Isu Penggunaan Kalimah ‘Allah’ Di Malaysia Jadi Buah Mulut Rakyat Indonesia

Pengacara Ini Temuramah Kerusi Kosong, Menteri Kesihatan Indonesia ‘Hilang’ Selepas Kes COVID-19 Naik

Microsoft Label Rakyat Indonesia Sebagai Orang Paling Tidak Sopan Di Asia Tenggara, Ini Sebabnya


UMNO Punca Tun M Letak Jawatan, Doakan Politik Malaysia Lebih Baik

Perdana Menteri Interim Malaysia, Tun Dr Mahathir Muhammad mengakui beliau meletakkan jawatan disebabkan oleh parti United Malays National Organisations atau lebih dikenali sebagai UMNO.

Isnin lepas Mahathir meletakkan jawatan sebagai Perdana Menteri selepas cubaan daripada 11 ahli PKR termasuk Azmin Ali dan Zuraida serta parti Bersatu keluar dari Pakatan Harapan telah meruntuhkan Pakatan Harapan.

Beliau yang dilaporkan pada awalnya sebagai dalang kepada konflik politik Malaysia ini hanya mengambil pendekatan berdiam diri sebelum ini. Namun kenyataan yang dibuat oleh Anwar Ibrahim, Syed Saddiq dan A. Kadir Jasin sebelum ini telah menafikan dakwaan terbabit.

Kenyataan terbaharu oleh Mahathir sebentar tadi telah menguatkan lagi desas desus yang menyatakan bahawa Mahathir tidak mahu bekerjasama dengan UMNO.

“Saya sanggup terima ahli UMNO yang keluar UMNO dan menyertai parti lain. Tetapi UMNO akan sertai Kerajaan campuran ini sebagai Parti UMNO. Ini tidak dapat diterima oleh saya. Maka terpaksalah saya letak jawatan.” Kata bekas Perdana Menteri ke-7.

Dalam masa yang sama Mahathir menyalahkan politik, orang politik dan parti politik yang telah menyebabkan ekonomi Malaysia sekarang berada pada kadar tidak sihat dan diancam dengan masalah kesihatan.

“Saya berpendapat betul atau tidak, politik dan parti politik perlu diketepikan buat masa sekarang. Jika dibenar saya akan cuba adakan pemerintahan yang tidak memihak kepada mana-mana parti. Hanya kepentingan negara sahaja yang akan diutamakan.” Kata Mahathir kepada umum.

“Jika diizin inilah yang akan saya cuba. Saya berdoa dan saya pohon kepada Allah SWT saya diberi petunjuk dalam usaha ini.” Katanya mengakhiri sidang media tadi.

Terdahulu, Yang di-Pertuan Agong telah berjumpa Mahathir pada 24 Februari lalu di Istana Negara.

Mahathir yang memegang tampuk pimpinan Kerajaan Pakatan Harapan sebelum ini telah meluangkan masa hampir sejam di sana sebelum YDPA berkenan menerima surat peletakan jawatan beliau.

Sejak itu beberapa naratif drama politik Malaysia keluar dengan UMNO dan PAS semalam menarik balik sokongan terhadap Tun Dr Mahathir jika beliau meneruskan cadangan untuk membentuk satu pakatan baharu yang akan turut disertai oleh DAP.

Berikut adalah cerita lain mengenai Mahathir, klik pautan di bawah untuk membaca.

Tiada PM Ke-8 Setakat Ini, Tun Mahathir Dilantik Perdana Menteri Interim


U Mobile Tawarkan Panggilan Dan Internet Secara ‘Unlimited’ Melalui Pakej Terbaru

Nampaknya peperangan telco dalam menawarkan internet secara unlimited semakin rancak dengan kehadiran U Mobile. Kali ini seperti selalunya, telco ini kembali lagi dengan sebuah pakej berbaloi khusus buat para pengguna yang aktif menggunakan internet.

Melalui pakej terbaru ini U Mobile hadir dengan beberapa ciri yang boleh kami katakan agak awesome kerana mereka bukan sahaja memfokuskan kepada internet, malah telco ini turut menawarkan panggilan secara unlimited.

Buat anda yang selalu menggunakan hotspot, U Mobile turut menawarkan pakej 10 GB secara percuma. Pakej roaming secara percuma juga ditawarkan dengan kouta internet sebanyak 5 GB bagi 12 negara yang terpilih. Australia, India, Hong Kong, Korea Selatan dan China antara negara yang menyokong pakej roaming Roam-Onz.

Selain itu, pelanggan pelan ini juga berpeluang untuk membuat panggilan tanpa ke seluruh rangkaian atau telco yang lain. Fungsi-fungsi lain seperti App-Onz, Video-Onz, Music-Onz serta penggunaan data untuk Waze percuma turut tersedia untuk pelan ini.

Buat anda yang berminat dengan pakej terbaru daripada U Mobile ini, anda boleh klik di sini untuk mendapatkan info dengan lebih lanjut mengenai pakej ‘Unlimited Hero P78’. Adakah ini pakej yang anda perlukan?


Umpama Acara Larian, Perasmian MRT Laluan Putrajaya Disambut Dengan Meriah

Hari ini menjadi saksi di mana MRT Putrajaya Fasa 2 beroperasi secara rasmi pada jam 3 petang tadi. Pembukaan MRT Putrajaya Fasa 2 ini membuka laluan dari Kwasa Damansara ke Putrajaya Sentral.

Pembukaan MRT Putrajaya Fasa 2 ini membuka laluan dari Kwasa Damansara ke Putrajaya Sentral. Lebih menarik, orang ramai turut berpeluang mencuba MRT Putrajaya Fasa 2 di mana laluan ini ditawarkan secara percuma tanpa mengira had umur sehingga 31 Mac ini.

Dalam pada itu, apa yang menarik ramai, pembukaan MRT Putrajaya Fasa 2 ini berjaya menerima sambutan yang hangat di kalangan orang ramai. Malah, menerusi perkongsian Twitter @nadiazaman__, pembukaan pintu stesen MRT ini turut menyaksikan orang ramai berebut untuk menjadi antara yang terawal menaiki laluan terbaru MRT ini.

— Nadia 🇲🇾 (@nadiazaman__) March 16, 2023

Sementara itu, di media sosial para netizen turut teruja serta berminat untuk menjadi antara yang terawal untuk mencuba stesen MRT yang menghubungkan Kwasa Damansara ke Putrajaya Sentral ini.

weh ramai rupanya pi rasmi! https://t.co/gKLm9xzOPo

Jommm lahhh kitaa tryyy naikkk https://t.co/xlm4IcV68M

That feeling when you know you contributed something on building and providing for the community is just bliss! https://t.co/mV0j28hb2R

— Shakira A. (@shakiradarling_) March 16, 2023

Sekiranya anda berada di kawasan sekitar Putrajaya atau berada antara laluan yang menghubungkan 36 stesen ini, mungkin ini peluang anda untuk menaikinya sementara ditawarkan secara percuma sehingga akhir bulan ini.


Umpama Filem ‘Snakes On A Plane’, Pesawat Dari KL Ke Tawau Ini Terpaksa Mendarat Di Kuching

Setiap kali menaiki pesawat pastinya orang ramai mengharapkan perjalanan dapat berjalan dengan lancar tanpa sebarang masalah. Dalam pada itu, siapa sangka perjalanan sebuah pesawat AirAsia AK5748 pada 10 Februari dilaporkan terpaksa membuat pendaratan ke Kuching.

Difahamkan situasi ini berlaku disebabkan penemuan seekor ular pada ruang penyimpanan bagasi yang membuatkan para penumpang panik menerusi perjalanan dari Kuala Lumpur ke Tawau. Situasi yang berlaku turut mendesak juruterbang untuk mendarat lebih awal.

Kelihatan seekor ular dalam pesawat dlm penerbangan dari KL ke Tawau. Pesawat terpaksa emergency landing di AirPort Kuching #fyp

Menerusi laporan oleh The Rakyat Post, kapten Leong Tein Ling memaklumkan pihak AirAsia mengesahkan insiden tersebut serta memaklumkan situasi tersebut sangat jarang berlaku dalam pesawat.

Dimaklumkan pihak kapten bertanggung jawab sepenuhnya terhadap insiden yang berlaku dan memilih untuk mendarat di Kuching terlebih dahulu. Tujuan pendaratan dibuat adalah sebagai langkah berjaga-jaga buat para penumpang serta pihak anak kapal.

Situasi yang berlaku turut mendapat para netizen yang memaklumkan insiden tersebut mengingatkan mereka kepada filem Snakes on a Plane yang pernah ditayangkan pada tahun 2006.

Malah, terdapat para penumpang yang pesawat berkenaan yang tidak mengetahui punca pesawat terpaksa mendarat seketika di Kuching sebelum meneruskan perjalanan ke Tawau menerusi pesawat yang lain.

Dimaklumkan tiada sebarang individu tercedera dalam usaha untuk mengeluarkan ular berkenaan daripada dalam pesawat termasuk ular berkenaan.

Tular pada minggu ini apabila presiden PRESMA melaporkan restoran mamak mungkin tidak lagi dapat beroperasi sehingga 24 jam sehari berikutan isu yang dihadapi sepanjang musim pandemik COVID-19.

Restoran Mamak 24 Jam Mungkin Tinggal Kenangan, Lebih 2,000 Premis Dilaporkan Tutup

Dakwa Peruntuk Ruang VIP Pada Saf Hadapan, Masjid Di Ampang Ini Tampil Jelaskan Perkara Sebenar


Umpama ‘Godzilla Vs Kong’, Kemalangan Dua Kereta Ini Menjadi Bualan Para Netizen

Jika pada minggu lalu, jalan raya di Malaysia menjadi saksi kepada kemalangan yang melibatkan Nissan Skyline R34 GT-R yang berlaku di Shah Alam. Terbaharu, para netizen dikejutkan lagi dengan berita kemalangan melibatkan kereta Nissan GT-R R35 dan juga kereta yang diberi julukan King Of The Road Malaysia iaitu Perodua Myvi.

Kemalangan tersebut dipercayai apabila pemandu Perodua Myvi gagal mengawal kenderaan, lalu menghentam pada bahagian belakang Nissan GT-R R35 tersebut. Syukur kerana tiada kecederaan yang berlaku semasa kemalangan tersebut berlaku.

Menurut rakan pemandu kereta Nissan GT-R R35 yang turut berada di lokasi kemalangan, kos kerugian pada bahagian belakang kiri kereta yang hancur seperti exhaust, bumper, rear lip diffuser carbon fiber dan lampu kereta mencecah kira-kira RM55,000 tidak termasuk kos-kos yang lain.

Rata-rata ramai netizen mempersoalkan adakah pemandu Perodua Myvi terpaksa mengeluarkan kos sendiri sepenuhnya untuk mengganti kerosakkan pada kereta yang dilanggarnya? Jawapannya tidak perlu kerana pihak insurans antara kedua-dua belah pihak akan menguruskannya.

Tidak kurang lucu juga bila ada netizen yang menyamakan kemalangan tersebut seperti filem pertembungan antara Godzilla Vs Kong yang bakal ditayangkan di pawagam pada bulan Mac nanti.

Takziah kami ucapkan kepada kedua-dua mangsa kemalangan. Walaupun pihak kerajaan memberikan kelonggaran untuk keluar dalam jarak radius 10km semasa PKP ini, berhati-hatilah semasa memandu kerana kemalangan datang tidak berbau.

Baca lagi artikel-artikel pilihan pembaca The Vocket melalui pautan di bawah.

Lelaki Ini Kongsi Pengalaman Cipta Speaker Khas Untuk McLaren Senna

Ibu Diugut Anak Sendiri, Serahkan ‘Fortuner’ Yang Dibeli Atau Bayar Sewa RM57,629

Kisah Di Sebalik Video ‘Delivery Day’ Porsche Cayenne Yang Tular Di Media Sosial